Tun Faisal sertai Bersatu

Bekas Timbalan Ketua UMNO Putrajaya, Datuk Tun Faisal Ismail Aziz yang dipecat Januari lalu mengesahkan menyertai Bersatu, hari ini, lapor BH.

Tun Faisal berkata beliau dijangka menerima watikah keahlian daripada Presiden Bersatu, Tan Sri Muhyiddin Yassin pada Majlis Pelancaran Jentera Pilihan Raya Negeri (PRN) Perikatan Nasional (PN) Negeri Sembilan di Seremban, malam ini.

Beliau yang merupakan bekas setiausaha akhbar  bekas Ahli Parlimen Ketereh, Tan Sri Annuar Musa itu berkata, Bersatu dipilih selepas mengambil kira peranan yang boleh dimainkannya dalam parti itu berbanding PAS.

“Saya ialah orang yang percaya kepada jemaah atau bekerja dalam organisasi jadi saya perlu berada dalam satu-satu organisasi untuk membantu perjuangan yang saya percaya.

“Sebenarnya bagi saya, PAS atau Bersatu sama saja kerana kedua-duanya berada di bawah PN. Bagaimanapun, melihat kepada aspek di Putrajaya, tempat yang saya sudah biasa, ahli Parlimennya ialah daripada Bersatu (Datuk Dr Radzi Jidin).

“Jadi, saya percaya boleh memainkan lebih banyak peranan dalam Bersatu berbanding PAS terutama dalam memberikan input berkaitan isu tempatan dan pada masa sama, memperkukuh Bersatu di kawasan ini,” katanya.

Tun Faisal dipecat daripada UMNO berkuat kuasa serta-merta pada Januari lalu selepas diputuskan melalui Mesyuarat Majlis Kerja Tertinggi (MKT) UMNO susulan beliau dilihat melanggar etika ahli UMNO berdasarkan perlembagaan parti apabila lantang mengkritik kepemimpinan parti.

Ditanya sama ada ramai lagi bekas ahli UMNO atau ahli parti kerajaan campuran itu yang akan mengikut jejak langkahnya, Tun Faisal yang aktif berpolitik lebih 20 tahun lalu itu berkata sebahagian daripada mereka menunggu masa yang sesuai.

“Ramai yang mahu beralih arah cuma mereka menunggu siapa yang nak pergi dulu. Ada yang masih berhasrat untuk kekal dalam UMNO, cuma tidak penyokong Presiden (Datuk Seri Dr Ahmad Zahid Hamidi) dan menunggu masa untuk menggantikannya,” katanya.

Beliau turut mendakwa, UMNO kini bukan lagi parti yang memperjuangkan bangsa, agama dan tanah air tetapi lebih kepada menjaga kepentingan individu dan selagi UMNO dipimpin Zahid, parti itu akan ditolak rakyat.


Barat akan bertindak balas: Amaran Biden kepada Putin

Presiden AS Joe Biden memberitahu Presiden Russia Vladimir Putin bahawa Barat akan bertindak balas dengan tegas terhadap sebarang pencerobohan ke atas Ukraine, sambil menambah langkah sedemikian akan menyebabkan Moscow menderita dan diasingkan.

Dalam usaha terbaru untuk mengelak permusuhan, kedua-dua pemimpin itu bercakap melalui telefon kira-kira sejam sehari selepas Washington dan sekutunya memberi amaran bahawa Russia, yang menempatkan lebih 100,000 tentera di sempadan Ukraine, boleh menyerang pada bila-bila masa.

Pegawai kanan pentadbiran Biden berkata perbualan telefon itu dibuat secara profesional tetapi gagal menghasilkan apa-apa, atau sebarang perubahan.

Biden memberitahu Putin bahawa Amerika Syarikat bersedia untuk diplomasi dan “senario lain,” kata White House.

Beliaun berkata adalah tidak jelas sama ada Putin komited terhadap diplomasi walaupun beliau bersetuju untuk terus berhubung dengan Biden.

Perbualan kedua-dua pemimpin dunia itu menyusul langkah beberapa negara termasuk AS, Britain, Portugal dan Belgium yang menggesa rakyat mereka keluar dari Ukraine dengan segera susulan ancaman serangan dari Russia.

Kremlin pula berkata Putin memberitahu Biden bahawa Washington gagal memberi perhatian kepada keprihatinan Russia berhubung peluasan keanggotaan Pertubuhan Perjanjian Atlantik Utara (NATO), serta penempatan pasukan tentera di Ukraine.

Sebelum ini, Jabatan Negara AS sudah mengarahkan semua kakitangan kedutaannya meninggalkan Ukraine, tetapi menempatkan sepasukan kecil pegawai diplomatik di bandar Lviv, barat Ukraine, kira-kira 50 batu dari sempadan Poland, untuk mengendalikan kes-kes kecemasan.

Selain itu, Pentagon juga menarik keluar pasukan Pengawal Kebangsaan Florida yang ditempatkan di Ukraine, tetapi kekal memberi sokongan ketenteraan.

Setiausaha Pertahanan Lloyd Austin berkata anggota pasukan Pengawal Kebangsaan itu ditempatkan di sekitar Eropah setelah keluar dari Ukraine.

Pentagon dalam kenyataan berkata terdapat 160 anggota Pengawal Kebangsaan Florida yang menjalankan misi latihan di Ukraine.

“Mereka berlepas dari Ukraine dan akan ditempatkan semula di tempat lain di Eropah. Setiausaha Pertahanan membuat keputusan ini dengan berhati-hati – mengambil kira keselamatan kakitangan kami – setelah dimaklumkan Jabatan Negara,” kata kenyataan itu.

Pentagon bagaimanapun berkata mereka masih menyokong tentera Ukraine.

“Penempatan semula ini tidak menandakan perubahan dalam keazaman kami untuk menyokong Angkatan Tentera Ukraine, tetapi akan memberikan kelonggaran dalam memastikan sekutu dan menghalang pencerobohan,” kata kenyataan itu. – Agensi


PAS bidas kerajaan campuran tak mahu rehatkan Sivakumar

Langkah kerajaan campuran yang dilihat mempertahankan Menteri Sumber Manusia, V Sivakumar walaupun sedang berdepan siasatan dibidas PAS.

Ketua Penerangan PAS, Khairil Nizam Khairuddin mempersoalkan kerajaan campuran yang tidak mahu merehatkan Sivakumar kerana siasatan melibatkan pegawainya oleh Suruhanjaya Pencegahan Rasuah (SPRM) sedang berjalan.

“Ketika itu (pada 2022), Majlis Presiden PH (Pakatan Harapan) pernah mendesak Pengerusi Lembaga Penasihat Pencegahan Rasuah (LPPR), Tan Sri Abu Zahar Ujang dan Pengerusi Panel Perundingan & Pencegahan Rasuah (PPPR), Tan Sri Borhan Dolah, direhatkan sehingga siasatan dakwaan pemilikan saham Tan Sri Azam Baki selesai.

“Kedua-dua tokoh itu bukanlah suspek, namun disebabkan kedudukan mereka dalam agensi berkaitan SPRM menyebabkan terdapat konflik kepentingan sehingga PH mendakwa mereka enggan mengambil tindakan terhadap Tan Sri Azam Baki.

“Hari ini siasatan SPRM terhadap kes rasuah berkaitan imbuhan kelulusan pekerja asing semakin banyak membabitkan Menteri Sumber Manusia dari PH tetapi beliau tidak direhatkan,” katanya dalam kenyataan hari ini.

Namun, apabila kes melibatkan pemimpin PIH tidak pula Perdana Menteri Datuk Seri Anwar Ibrahim berani mengambil tindakan sama untuk merehatkan anggota kabinetnya.

Khairil Nizam yang juga Ahli Parlimen Jerantut, menegaskan tindakan berkenaan penting untuk memastikan SPRM dapat menjalankan tugas dengan bebas, tanpa tekanan serta campur tangan pihak berkepentingan yang memiliki kuasa.

Katanya, antara tata kelola baik yang diamalkan dalam dunia korporat dan industri adalah dengan memberikan ‘Garden Leave’.

Pemberian cuti, katanya bagi merehatkan pegawai yang berkenaan bagi melindungi kepentingan perniagaan dan juga reputasi baik sesebuah organisasi.

“Perikatan Nasional (PN) menggesa Perdana Menteri dan Majlis Presiden PH menunjukkan teladan yang baik serta mengotakan janji mereka kepada masyarakat bila orang mereka sendiri disiasat.

“Rakyat semakin matang dan melihat sikap “double standard” kerajaan sekarang terutamanya pemimpin PH,” katanya.


Mat Hasan nafi dakwaan Tajuddin, umpan jawatan PM supaya PRU awal

UMNO dan Barisan Nasional (BN) mempunyai dasar yang jelas untuk menyokong Datuk Seri Ismail Sabri Yaakob sebagai Perdana Menteri (PM) dalam menghadapi pilihan raya umum ke-15 (PRU-15), kata Timbalan Pengerusi BN Datuk Seri Mohamad Hasan.

Timbalan Presiden UMNO itu juga berkata cakap-cakap segelintir individu yang bertentangan dengan dasar itu tidak sepatutnya dijadikan sebagai pandangan parti UMNO mahupun BN, ia selepas pendedahan bekas ahli Majlis Tertinggi yang dipecat, Datuk Seri Tajuddin Abdul Rahman yang mendakwa jawatan PM kepada Ismail Sabri hanya umpan supaya PRU-15 disegerakan.

Beliau juga menegaskan tiada pihak dalam UMNO dan BN yang menyerang kepimpinan Ismail Sabri sebagai PM, malah parti memberikan sokongan kepada Ismail Sabri dengan penuh ikhlas.

“Kita memperakui baru-baru ini Perdana Menteri (Ismail Sabri) merupakan calon ‘poster boy’ (Perdana Menteri) kita menghadapi pilihan raya (PRU15), ini jelas menunjukkan keikhlasan parti untuk kita pastikan ketenangan dalam parti itu dapat kita capai sebelum kita hadapi pilihan raya.

“Tetapi cakap-cakap satu, dua orang itu tidak boleh dijadikan sebagai dasar parti ya, dasar parti jelas memperakukan ‘poster boy’ kita adalah Datuk Seri Ismail Sabri Yaakob,” katanya pada sidang media selepas merasmikan Konvensyen BN Sabah di sini hari ini, lapor Bernama.

Beliau diminta mengulas ucapan Ismail Sabri pada Majlis Makan Malam Ahli Dewan Tertinggi BN Bersama Kepimpinan BN Sabah malam tadi yang menekankan perpaduan dalam parti selain mengingatkan bahawa beliau PM daripada BN justeru tindakan menyerangnya bermakna melemahkan kepimpinan BN.

Mohamad berkata apa yang penting dalam UMNO dan BN adalah memupuk perpaduan dan kesepakatan dalam parti itu yang perlu serta amat penting ketika parti menghadapi PRU-15.

“Lagipun kita memang menjadikan kestabilan itu sebagai kita (BN) punya tagline iaitu kestabilan demi kemakmuran,” katanya.


Tipu cukai, Shakira berdepan hukuman penjara lebih 8 tahun

Pendakwa raya Sepanyol akan memohon mahkamah mengenakan hukuman penjara lebih lapan tahun terhadap artis sensasi Shakira atas kesalahan penipuan cukai, lapor Agensi Anadolu.

Permohonan itu dikemukakan selepas Shakira pada Rabu menolak perjanjian rayuan kerana yakin tidak bersalah, lapor Bernama.

Shakira dituduh menipu pejabat cukai Sepanyol untuk pendapatan bermilai €14.5 juta (US$14.7 juta) yang diperoleh antara 2012 dan 2014.

Pendakwa raya juga akan memohon mahkamah mengenakan denda hampir €24 juta (US$24.5 juta) daripada penyanyi yang popular dengan lagu “Waka Waka (This Time for Africa)”.


Kes di empat negeri naik hari ini, sembilan kluster baharu dikesan

Genap dua minggu setelah melalui Pilihan Raya Negeri (PRN), jumlah jangkitan Covid-19 di Melaka dalam tempoh 24 jam hingga 12 tengah hari tadi meningkat daripada 225 kes semalam kepada 259 kes hari ini.

Berdasarkan rekod Jabatan Kesihatan Negeri Melaka, jumlah kumulatif positif di negeri itu meningkat kepada 71,982 kes, dengan 69,295 pesakit telah sembuh. Negeri itu juga mencatat 939 kes kematian.

Hingga kini, Melaka merekodkan 1,665 pesakit aktif dengan 1,169 daripadanya kini menjalani kuarantin di rumah; 333 ditempatkan di PKRC; 145 dimasukkan ke hospital; dan 18 dirawat di unit rawatan rapi (ICU), termasuk lima pesakit yang memerlukan alat bantuan pernafasan.

Sarawak yang bakal menghadapi PRN pada 18 Disember ini pula mencatat penurunan daripada 104 kes semalam kepada 71 kes hari ini.

Sementara itu, Kelantan turut merekodkan peningkatan daripada 432 semalam kepada 434 hari ini, naik dua kes, menjadikan kumulatif positif sebanyak 159,082, dengan 152,556 pesakit sembuh, dan 1,183 kematian.

Sehingga semalam, Kelantan mencatat 4,951 kes aktif, termasuk 3,740 pesakit menjalani kuarantin di rumah; 664 ditempatkan di PKRC; 504 dimasukkan ke hospital; dan 43 pesakit dirawat di ICU, dengan 25 daripadanya memerlukan alat bantuan pernafasan.

Perak pula merekodkan peningkatan jangkitan daripada 235 kes semalam kepada 254 kes hari ini, manakala Terengganu sebanyak 228 kes hari ini (168 semalam).

Selangor, walaupun merekodkan penurunan jangkitan hari ini namun kekal mencatat kes tertinggi sebanyak 1,160 berbanding 1,347 semalam.

Sementara itu, Ketua Pengarah Kesihatan Tan Sri Dr Noor Hisham Abdullah berkata, sembilan kluster baharu dikesan dalam tempoh 24 jam sehingga 12 tengah hari tadi.

Katanya, keseluruhannya sebanyak 5,978 kluster telah dikesan sejak awal tahun lalu dengan 5,745 kluster telah ditamatkan, manakala 233 lagi masih aktif, meningkat berbanding 227 kluster aktif semalam.

Menurutnya, dalam tempoh itu juga seramai 4,929 pesakit telah sembuh menjadikan kumulatif sebanyak 2,566,159 pesakit pulih atau 96.5 peratus daripada 2,658,772 kumulatif kes positif.

Beliau berkata daripada 4,298 kes harian yang dilaporkan hari ini 75 kes atau 1.7 peratus adalah pesakit kategori 3, 4, dan 5; dan 4,223 kes (98.3 peratus) lagi terdiri daripada kategori 1 dan 2.

Sehingga hari ini, katanya, 471 pesakit sedang dirawat di ICU, dengan 264 daripadanya memerlukan alat bantuan pernafasan.

Daripada jumlah kes hari ini juga seramai 154 pesakit melibatkan bukan warganegara Malaysia.


Ketua Wanita gembira dipecat, beri amaran Zahid usah angkuh sangat

Menyifatkan doktrin perjuangan UMNO kini berubah kepada kepentingan peribadi selain keangkuhan presidennya Datuk Seri Ahmad Zahid Hamidi, dua bekas Ketua Wanita Bahagian, gembira apabila parti itu memecat mereka.

Bekas Ketua Wanita UMNO Bahagian Maran, Datin Seri Fatimah Kassim gembira kerana dipecat daripada ‘digantung tak bertali’ kerana akan membolehkan beliau meneruskan perjuangan bersama parti lain.

Menurutnya doktrin perjuangan politik UMNO kini sudah berubah kepada kepentingan peribadi, sehingga parti itu yang sebelum ini menjadi dominan, kini ditolak olah rekyat dalam Pilihan Raya Umum Ke-15 (PRU-15) lalu.

“Saya tidak menyesali apa yang berlaku dalam penghijrahan perjuangan politik ini kerana terbukti ia adalah pilihan terbaik dalam mempertahan kedudukan agama, bangsa dan negara,” katanya menurut Utusan.

Bagaimanapun, katanya, sehingga kini beliau belum menerima sebarang surat pemecatan daripada UMNO dan hanya mengetahui perkara tersebut daripada laporan media.

Beliau berkata demikian ketika mengulas mesyuarat Majlis Tertinggi UMNO yang dipengerusikan Zahid memutuskan untuk memecat keahlian Ketua UMNO Bahagian Ketereh Tan Sri Annuar Musa bersama beliau dan Ketua Wanita UMNO Bahagian Arau Datin Seri Shamsiah Yasin.

Shamsiah adalah juga isteri kepada Ahli Parlimen Arau, Datuk Seri Shahidan Kassim dan manakala Fatimah adalah isteri Ahli Parlimen Maran, Datuk Ismail Abdul Muttalib.

Shahidan dan Ismail tidak disenaraikan oleh UMNO pada PRU-15 lalu, namun bertanding atas tiket Perikatan Nasional dan berjaya mengekalkan kerusi masing-masing.

Fatimah juga mengesahkan beliau akan menyertai PAS tidak lama lagi bagi meneruskan agenda perjuangan membela agama, bangsa dan negara.

Sementara itu, Shamsiah menyifatkan tindakan UMNO memecat beliau daripada parti itu sebagai tidak wajar kerana percaya beliau tidak membuat sebarang kesalahan kepada parti.

“Saya hanya menemani suami pada hari penamaan calon, bukan buat apa-apa pun. Perkara itu juga sudah dimaklumkan ketika dipanggil Lembaga Disiplin parti sebelum ini,” katanya.

Dalam pada itu, Shamsiah yang akan meneruskan kerja membantu rakyat seperti biasa mengingatkan Presiden UMNO, Datuk Seri Ahmad Zahid Hamidi agar tidak angkuh dengan memecat pemimpin sesuka hati.


Hadi yakin Shahidan mampu bawa gelombang baharu PN tawan Perlis

Perikatan Nasional (PN) yakin Datuk Seri Shahidan Kassim mampu membawa satu gelombang besar kepada gabungan itu untuk menguasai Perlis dalam Pilihan Raya Umum Ke-15 (PRU-15), pada 19 November ini.

Sehubungan itu, Timbalan Pengerusi PN Tan Sri Abdul Hadi Awang berkata beliau tidak akan turun padang berkempen di kawasan Parlimen P003 Arau, kerusi di mana Shahidan bertanding atas tiket PN.

Menurutnya beliau akan turun ke seluruh negara untuk membantu kempen calon PN yang bertanding pada PRU-15.

Bagaimanapun, katanya, Parlimen Arau tidak termasuk dalam jadual program turun padang kerana yakin akan kemampuan Shahidan dan penyokong PN di Perlis, yang sebelum ini menjadi kubu kuat Barisan Nasional.

“Kita yakin dengan kemampuan Shahidan untuk membawa gelombang Perikatan Nasional di Arau dan Perlis,” katanya kepada media selepas menyerahkan borang pencalonan di Pusat Penamaan Calon di Pejabat Daerah Marang, hari ini (Sabtu, 5 November 2022).

Pada masa sama, Abdul Hadi yang juga Presiden PAS mengesahkan tiada calon gabungan itu yang menarik diri daripada bertanding pada Pilihan Raya Umum ke-15 (PRU15).

Katanya, semua calon yang disenaraikan untuk bertanding termasuk 64 daripada PAS menyerahkan borang pencalonan di pusat penamaan calon di seluruh negara.

Terdahulu, Abdul Hadi yang juga penyandang kerusi Parlimen Marang yang diiringi 1,000 penyokong tiba di pekarangan Pusat Penamaan Calon, kira-kira jam 8.48 pagi.

Pada PRU14, Abdul Hadi memenangi kerusi Parlimen Marang dengan majoriti 21,749 undi menewaskan calon BN, Mohamad Nor Endot dan Zarawi Sulong (PKR).

Pada PRU15, Abdul Hadi dicabar tiga calon iaitu Jasmira Othman daripada BN, Azhar Ab Shukur (PH) dan Zarawi Sulong (Pejuang).

Mengulas mengenai kempen, Abdul Hadi berkata jentera pilihan raya PAS diminta mengamalkan kaedah berkempen secara berhemah dan tidak melakukan sebarang provokasi.

“Saya sudah memberi taklimat kaedah berkempen dan semua jentera diminta mengutamakan agenda perpaduan ummah bertujuan menyatukan umat Islam dan Melayu,” katanya.


Pengguna mesti diberi pilihan guna RFID, TnG atau SmartTAG: Kabinet

Kabinet mengarahkan semua pihak yang terlibat dalam mengenakan tol lebuh raya memastikan pengguna diberi pilihan sama ada mahu menggunakan sistem Identifikasi Frekuensi Radio (RFID), Touch ‘n Go (TnG) atau SmartTAG.

Perdana Menteri Datuk Seri Ismail Sabri Yaakob berkata mesyuarat Kabinet semalam berpendapat pengguna mesti diberi pilihan seperti ketika TnG diperkenalkan pada peringkat awal dengan pembayaran secara tunai masih diteruskan.

“Pengguna jalan raya mesti diberi pilihan untuk pembayaran tol sama ada mahu menggunakan sistem RFID, Touch ‘n Go atau SmartTAG,” katanya selepas melancarkan program Jelajah Agrikomoditi Keluarga Malaysia di Putrajaya, malam tadi.

Beliau mengakui kebaikan pengenalan RFID bagi mempercepatkan pergerakan namun berpendapat pengguna juga mesti diberi pilihan kerana pelaksanaan sistem itu adalah projek rintis dan akan mengambil masa untuk disesuaikan.

Terserah kepada pengguna untuk membuat pilihan dan kalau RFID memudahkan perjalanan mereka, pengguna lebuh raya boleh berhijrah kepada sistem RFID, katanya lapor Bernama.

Ismail Sabri berkata pemegang konsesi lebuh raya perlu mengekalkan lorong untuk pengguna TnG dan SmartTAG.

“Jangan semua RFID lah. Kalau ada 10 lorong, mungkin beberapa lorong untuk RFID and selebihnya masih lagi untuk TnG dan SmartTAG. Kita tidak mahu ada tekanan kepada pengguna jalan raya,” katanya.

Ditanya sama ada pemegang konsesi lebuh raya telah dimaklumkan mengenai keputusan Kabinet itu, Ismail Sabri berkata Menteri Kanan Kerja Raya Datuk Seri Fadillah Yusof akan memanggil pemegang konsesi untuk berbincang dan membuat keputusan lanjut.

Ismail Sabri berkata mesyuarat Kabinet itu juga memutuskan apa sahaja perkara melibatkan bayaran oleh rakyat perlu dirujuk kepada Jemaah Menteri.

Media dan netizen melaporkan keadaan di beberapa plaza tol di Lembah Klang terutamanya pada Isnin lepas yang mengalami kesesakan didakwa akibat kegagalan RFID berfungsi.

Transaksi tol menggunakan teknologi RFID untuk kenderaan ringan persendirian (Kelas 1) dilaksanakan di laluan Juru, Pulau Pinang hingga ke Skudai, Johor di Lebuhraya Utara-Selatan (PLUS) bermula 15 Jan lepas.

Sistem RFID membolehkan pengguna menikmati perjalanan lebih lancar tanpa perlu berhenti dan bergerak di lorong RFID dengan kelajuan 30 km/j serta melaksanakan transaksi tol tanpa sentuh.

RFID juga menawarkan sekuriti tunai digital dan tambah nilai tanpa tunai melalui penggunaan e-dompet Touch ‘n Go tanpa perlu lagi mengunjungi kaunter tambah nilai.


Perjalanan udara Malaysia, Singapura dibuka 29 November

Malaysia dan Singapura bakal membuka kembali laluan perjalanan vaksinasi (VTL) melibatkan kerjasama antara Lapangan Terbang Antarabangsa Kuala Lumpur (KLIA) dan Lapangan Terbang Changi bermula 29 November ini.

Pengumuman itu dimeterai hari ini menerusi kenyataan bersama oleh Perdana Menteri Singapura, Lee Hsien Loong dan rakan sejawatnya, Datuk Seri Ismail Sabri Yaakob yang sebelum itu sudah berbincang melalui perbualan telefon.

Menurut kenyataan tersebut, kedua-dua pemimpin menyedari akan kesan pandemik Covid-19 telah menjejaskan hubungan antara rakyat Singapura dan Malaysia, serta memisahkan keluarga selama beberapa bulan.

“Oleh kerana keadaan menunjukkan semakin pulih di kedua-dua negara itu melalui program vaksinasi yang dilaksanakan, kedua-dua pemimpin negara itu bersetuju untuk membuka kembali laluan udara bagi kedua-dua negara ini,” jelas kenyataan itu.

Di bawah program VTL, pelancong lengkap divaksin boleh memasuki Malaysia serta Singapura dengan tertakluk kepada keputusan ujian saringan Covid-19 yang ditetapkan oleh pihak berkuasa kesihatan di kedua-dua negara itu.

Dalam kenyataan itu turut memaklumkan, kedua-dua pemimpin negara itu turut berbincang mengenai pembukaan semula laluan darat, Tambak Johor yang sebelum ini menghubungkan kedua-dua negara itu.

Sementara itu, Ismail Sabri berkata dalam perbualan menerusi panggilan telefon dengan Hsien Loong, mereka bersetuju bahawa sudah tiba masanya untuk membenarkan semula perjalanan rentas sempadan memandangkan kemajuan ketara telah dicapai oleh Malaysia dan Singapura dalam pemberian vaksin dan pengurusan pandemik Covid-19 secara amnya.

“Melalui VTL, pelancong yang divaksin sepenuhnya akan dapat melakukan perjalanan antara Malaysia dan Singapura, dan tertakluk kepada ujian Covid-19 sebagai ganti kuarantin wajib.

“Kami juga berharap untuk memulihkan laluan perjalanan merentasi darat di antara kedua-dua negara dalam masa terdekat. Ini termasuk pembukaan semula perjalanan merentasi Tambak Johor dan Link Kedua, dengan mengambil kira situasi kesihatan awam di Johor dan Singapura,” katanya.


Syarikat penerbangan AS tarik nafas lega, sempadan antarabangsa dibuka

Setelah lebih 20 bulan menutup sempadan antarabangsanya kepada pelancong luar negara, Amerika Syarikat (AS) kini sudah membuka semula pintu masuknya kepada pelancong antarabangsa yang lengkap divaksin.

Xinhua melaporkan, langkah tersebut dilihat melegakan sektor pelancongan dan merapatkan kembali keluarga yang terpisah akibat sekatan Covid-19 dikenakan sebelum ini.

Menurut Pihak Berkuasa Pengangkutan New York dan New Jersey, ketibaan penerbangan antarabangsa di AS dijangka meningkat kepada 11 peratus semalam berbanding pada Oktober lalu di lapangan terbang antarabangsa Newark Liberty dan John F Kennedy dengan dianggarkan lebih 253 penerbangan dijadualkan akan mendarat di kedua-dua lapangan terbang tersebut.

Eksekutif syarikat penerbangan memaklumkan tempah tiket kembali meningkat sejak pentadbiran Presiden AS, Joe Biden mengumumkan akan menarik balik sekatan itu.

“Saham di United Airlines, Delta Air Lines dan American Airlines sudah meningkat lebih satu peratus dalam dagangan pagi. Syarikat penerbangan itu juga banyak menyediakan perkhidmatan laluan antarabangsa dan berpeluang mendapat manfaat hasil daripada pembukaan semula perjalanan ke AS,” lapor CNBC.

Sebelum ini, sekatan antarabangsa itu dilaksanakan pada awal tahun lalu oleh bekas Presiden AS, Donald Trump yang melarang pelancong dari 33 negara termasuk Britain, sebahagian besar Eropah, China, Brazil dan Afrika Selatan dari memasuki AS dan sekatan itu disambung semula oleh Biden pada awal tahun ini.

Kini, pelancong asing boleh terbang ke AS dengan menunjukkan bukti sah vaksinasi penuh Covid-19 dalam bentuk sijil kertas, foto dokumen atau dalam versi digital.

Sementara itu, terdapat pengecualian bagi pelancong di bawah umur 18 tahun dan penumpang dari negara yang mempunyai kadar vaksinasi rendah.

Hanya vaksin yang diluluskan atau dibenarkan oleh Pentadbiran Makanan dan Ubat-ubatan (FDA) dan disenaraikan untuk digunakan oleh Pertubuhan Kesihatan Sedunia (WHO) seperti Johnson & Johnson, Pfizer/BioNTech, Moderna, AstraZeneca, Covishield, Sinopharm dan Sinovac diterima.

Selain itu, sejak Januari lalu, pelancong divaksin lengkap juga perlu menunjukkan bukti ujian saringan negatif Covid-19 dalam tempoh tiga hari sebelum tiba dan ia diwajibkan untuk semua ketibaan termasuk warganegara AS.

Manakala bagi pelancong yang tidak divaksin, ujian saringan Covid-19 wajib diambil dalam tempoh sehari sebelum bertolak. – Agensi


Noh umum tak bertanding PRN Selangor, tapi bantu kempen tumbangkan UMNO

Tan Sri Noh Omar mengumumkan tidak bertanding dalam Pilihan Raya Negeri (PRN) Selangor tidak lama lagi.

Bagaimanapun, bekas Pengerusi UMNO Selangor yang dipecat sebelum ini berkata turun berkempen dan menjelajah ke seluruh negeri bagi memastikan gabungan Barisan Nasional (BN) dan Pakatan Harapan (PH) tumbang di Selangor dalam PRN nanti.

“Saya tidak bertanding dalam PRN nanti, rasa cukuplah setakat ini dan mahu beri peluang kepada muka baharu kerana di Selangor sendiri ramai tokoh muda berwibawa boleh diketengahkan.

“Namun saya akan turun padang berkempen kerana mahu meneruskan perjuangan saya untuk menewaskan PH di Selangor selepas BN kalah dalam Pilihan Raya Umum 2008 (PRU2008) lalu,” katanya dipetik laporan media.

Noh malam tadi menghadiri majlis pelancaran jentera PN dan kempen Selangor Baharu di Pusat Konvensyen Bangi.

Noh juga percaya peluang PN merampas negeri itu cerah jika hanya berlaku pertembungan dua penjuru pada PRN nanti.

“Sebab itulah semasa menjadi Pengerusi Perhubungan UMNO dulu, saya beritahu pucuk pimpinan supaya memastikan tidak berlaku pertembungan tiga penjuru di Selangor iaitu antara BN, PH dan PAS kerana ia akan merugikan parti.

“Saya sudah cakap kita kena cari jalan supaya jangan bertembung tiga penjuru dan sekarang ramalan saya sudah terbukti apabila PH menang, manakala PAS dan BN akan kalah di Selangor seperti berlaku pada Pilihan Raya Umum Ke-14 (PRU-14) lalu,” katanya.

Noh juga menjangkakan BN akan menang sekurang-kurangnya 10 kerusi Parlimen di Selangor jika tidak berlaku pertembungan tiga penjuru dalam PRU-15 lalu.

“Pada awalnya saya menjangkakan Tengku Datuk Seri Zafrul Tengku Abdul Aziz (mantan Menteri Kewangan) pun boleh menang di Kuala Selangor jika tidak berlaku pertembungan tiga penjuru yang akhirnya memihak kepada PH.

“Sebab itulah saya katakan sekarang PN adalah untuk mengalahkan PH di Selangor dengan syarat tidak berlaku pertembungan tiga penjuru pada PRN nanti,” katanya.

Dalam pada itu, Noh yang berjuang bersama BN lebih 30 tahun juga melahirkan rasa kecewa dengan keputusan parti yang kini bersama musuh ketat UMNO iaitu PH dan DAP dalam kerajaan campuran di Putrajaya.


Rafizi optimis rundingan dengan UMNO dalam PRN berjalan baik

Rundingan kerusi antara Pakatan Harapan (PH) dengan UMNO boleh dijalankan secara baik seperti ‘abang dan adik’ bagi menghadapi Pilihan Raya Negeri (PRN) nanti, kata Rafizi Ramli.

Timbalan Presiden PKR itu optimis rundingan dengan rakan politik PH yang baharu itu akan berjalan lancar dan sekiranya berjaya ia dapat menguatkan lagi hubungan dengan UMNO dalam kerajaan campuran yang dibentuk di peringkat Persekutuan.

“Ia akan menjadi satu daripada medan untuk menguji bentuk kerjasama dengan UMNO yang saya rasa kalau berjaya dirundingkan dengan baik ia akan menjadi model untuk menguatkan kerjasama Kerajaan Perpaduan di peringkat

Persekutuan,” katanya dipetik laporan Bernama.

Berhubung kerjasaman antara PH dan UMNO-Barisan Nasional (BN) untuk menghadapi PRN, Rafizi berkata kedua-dua pemimpin utama parti di negeri ini iaitu Aminuddin dan Datuk Seri Mohamad Hasan merupakan individu yang senang untuk dibawa berbincang dan taat kepada parti.

Dalam pada itu, Menteri Besar Datuk Seri Aminuddin Harun memberi bayangan Dewan Undangan Negeri (DUN) Negeri Sembilan dijangka akan dibubarkan pada Mei ini bagi memberi laluan kepada PRN.

Naib Presiden PKR itu berkata ia berdasarkan perbincangan secara tidak rasmi bersama Menteri Besar dan Ketua Menteri bagi negeri terlibat berhubung perkara itu sebelum menghadiri perjumpaan Majlis Raja-Raja tempoh hari.

“Pada dasarnya kita setuju bubar pada Mei… itu bermakna PRN dalam Jun atau Julai, kita tak ada masa, tinggal beberapa bulan lagi, jadi kita kena terus bersedia atur langkah bagi memastikan kemenangan kita.

“Lepas pilihan raya pelbagai andaian dan pandangan sama ada kita bersama Barisan Nasional (BN) atau tidak, itu akan diputuskan dalam waktu terdekat. Harap ada keputusan segera untuk aturkan strategi bersama BN, kita juga nak berikan hak dari segi peruntukan dan sebagainya,” katanya.

Enam negeri yang akan terlibat dengan PRN tahun ini ialah Selangor, Pulau Pinang, Negeri Sembilan, Kedah, Kelantan dan Terengganu.


Selepas simen, kini baja Rahmah bakal diperkenalkan

Kementerian Perdagangan Dalam Negeri dan Kos Sara Hidup (KPDN) akan memperkenalkan Baja Rahmah dalam waktu terdekat sebagai usaha membantu mengurangkan beban golongan petani di negara ini.

Sebelum ini, KPDN juga mengumumkan pengenalan Simen Rahmah dengan kerjasama Kementerian Pembangunan Kerajaan Tempatan (KPKT) bagi kemajuan rumah mampu milik.

Timbalan Menterinya, Fuziah Salleh, berkata pihaknya dalam peringkat rundingan akhir dengan beberapa syarikat berkaitan bagi mengeluarkan baja yang berkualiti pada harga berpatutan, menurut laporan Bernama.

“Tindakan proaktif ini diambil sebagai satu daripada cara untuk membantu mengurangkan beban petani sayur dan sawit dari segi kos penanaman selain mengelakkan kenaikan harga sayur dan minyak sawit di pasaran,” katanya.

Fuziah berkata demikian kepada pemberita selepas melancarkan Inisiatif Payung Rahmah Pantai Selamat Group di Pasar raya Fresh Choice Taman Tas di sini hari ini, yang turut melibatkan pengagihan 100 bakul Rahmah kepada golongan memerlukan.

Pasar raya itu turut mengadakan jualan Rahmah selama tiga hari bermula hari ini.

Selain itu, Fuziah berkata Jualan Rahmah Bergerak menerusi konsep ‘Kedai Cari Rakyat’ di Pahang dijadualkan bermula pada bulan ini di kawasan kekurangan pasar raya.

“Kita menyedari ada golongan tiada kenderaan, Orang Kurang Upaya (OKU) dan warga emas yang sukar ke pasar raya menyebabkan kita yang perlu menyantuni mereka dengan cara mencari mereka,” katanya.

Sejak konsep jualan itu dilancarkan pada 16 Jun lalu di Pulau Pinang, Fuziah berkata sambutan diterima di setiap lokasi pelaksanaannya di beberapa negeri sebelum ini, sangat baik dengan barangan yang dimuatkan dalam lori 10 tan habis dijual dalam tempoh dua hingga tiga jam.


77 kematian, 23 kes BID

Seramai 77 lagi pesakit meninggal dunia akibat komplikasi Covid-19 dalam tempoh 24 jam semalam, berbanding 76 kes pada Jumaat, menurut data Kementerian Kesihatan (KKM), hari ini.

Daripada jumlah itu, 23 kematian melibatkan pesakit meninggal dunia di luar fasiliti kesihatan atau kes ’brought in death’ (BID), namun tiada maklumat sama ada kes itu turut melibatkan 311,946 pesakit yang menjalani kuarantin di rumah.

Sejak awal 2020 lalu hingga semalam negara merekodkan kumulatif kematian sebanyak 33,720 kes, termasuk 7,018 kes BID.

Data laman sesawang CovidNOW kendalian KKM menunjukkan, Pulau Pinang mencatat jumlah kematian tertinggi semalam membabitkan 12 kes, menjadikan kumulatif sebanyak 1,865 kes.

Sehingga semalam, Pulau Pinang merekodkan kumulatif positif sebanyak 239,267 kes, dengan 220,312 pesakit telah sembuh, dan 17,090 kes masih aktif.

Daripada jumlah kes aktif itu, seramai 16,544 pesakit menjalani kuarantin di rumah; 140 ditempatkan di PKRC; 384 dimasukkan ke hospital; dan 22 pesakit dirawat di unit rawatan rapi, dengan 13 daripadanya memerlukan alat bantuan pernafasan.

Sehingga 11 Mac lalu, seramai 1,529,533 atau 86.2 peratus populasi di Pulau Pinang telah lengkap divaksinasi, 1,607,494 atau 90.6 peratus menerima sekurang-kurangnya satu dos, dan 1,015,702 atau 73.9 peratus individu dewasa menerima dos penggalak.

Sementara itu, Kelantan dan Selangor masing-masing mencatat 11 kematian semalam, diikuti Kedah (sembilan); Johor (lapan); Perak (tujuh); dan masing-masing empat di Perlis serta Terengganu.

Negeri Sembilan serta Kuala Lumpur masing-masing mencatat tiga kes kematian semalam; Sabah (dua); dan masing-masing satu di Melaka, Pahang serta Sarawak.

Tiada kes kematian akibat Covid-19 dilaporkan di Labuan dan Putrajaya, semalam.


Kerajaan umum pemberian dos penggalak secara ‘walk-in’ hari ini: Khairy

Kerajaan akan memutuskan sama ada untuk membenarkan pengambilan suntikan dos penggalak secara jumpa terus atau ‘walk-in’, menerusi satu mesyuarat petang ini.

Menteri Kesihatan Khairy Jamaluddin Abu Bakar berkata ia susulan 40 peratus individu yang telah diberi janji temu tidak hadir mendapatkan suntikan dos penggalak.

“Petang ni saya akan pengerusikan mesyuarat CITF (Badan Bertindak Imunisasi Covid-19) dan kami akan buat keputusan untuk mereka yang nak terima booster (dos penggalak) ini,” katanya lapor Bernama hari ini.

Khairy terdahulu merasmikan Malaysia sebagai Destinasi Rawatan Hepatitis-C di sini hari ini.

Khairy berkata demikian ketika ditanya perancangan dan dasar yang akan diambil kerajaan susulan kira-kira 40 peratus individu yang menerima janji temu untuk vaksinasi dos penggalak di bawah Program Imunisasi Covid-19 Kebangsaan (PICK) tidak hadir untuk menerima suntikan itu.

Situasi itu menimbulkan kebimbangan berkenaan kemungkinan jumlah kemasukan pesakit ke hospital akan meningkat sekiranya bilangan mereka yang menerima dos penggalak itu kekal rendah.

Pemberian dos penggalak bermula pada 13 Okt lepas di seluruh negara untuk individu yang mendapat dos lengkap vaksin Covid-19 bagi memastikan imuniti yang diterima selepas dos lengkap dapat dikekalkan bagi tempoh optimum khususnya terhadap jangkitan varian Delta.


Situasi semasa Covid-19 di Malaysia, global semakin membimbangkan

Sehingga 3 Mei 2021, kes positif Covid-19 yang direkodkan di seluruh dunia telah melonjak kepada 152 juta kes, dengan angka kematian melebihi 3.2 juta (berdasarkan statistik terkini Universiti Johns Hopkins).

Amerika Syarikat kekal melaporkan kes tertinggi di dunia (32.4 juta), diikuti oleh India (19.9 juta kes) dan Brazil (14.8 juta kes). Kebanyakan negara di dunia mencatatkan kenaikan mendadak kes jangkitan dan kematian Covid-19 walaupun sebahagian besar telah pun memulakan program imunisasi di negara masing-masing.

Kelesuan pandemik (pandemic fatigue) di seluruh dunia menjadi salah satu penyebab peningkatan kes akhir-akhir ini.

Masyarakat mulai lesu, lalu alpa dalam mematuhi prosedur operasi standard (SOP) setelah program imunisasi Covid-19 mula diperkenalkan bermula hujung tahun 2020.

Selain itu, kelonggaran beberapa perintah larangan termasuk pembukaan semula pelbagai sektor ekonomi, pembukaan semula sempadan-sempadan negara, penganjuran perhimpunan beramai-ramai telah menyebabkan kes Covid-19 meningkat secara mendadak di kebanyakan negara.

Situasi ini menjadi lebih membimbangkan dengan kemunculan mutasi baharu virus SARS-CoV-2.

Situasi yang sama dapat dilihat di Malaysia sejak awal bulan April 2021. Malaysia mencatatkan pertambahan sebanyak 61,984 kes baharu dan 235 kes kematian Covid-19 dalam masa 4 minggu.

Seperti diketahui umum, peningkatan kes baharu dan kematian yang mendadak ini telah meningkatkan bebanan sektor kesihatan Negara. Susulan itu, kapasiti hospital telah ditingkatkan dan lebih ramai petugas kesihatan telah dimobilisasikan ke kawasan-kawasan wabak bagi menampung peningkatan jumlah pesakit.

Menurut statistik yang dilaporkan kepada CPRC Kebangsaan, kadar penggunaan katil kritikal / ICU Covid-19 terkini didapati melebihi 70 peratus di Hospital Sungai Buloh, Hospital Kuala Lumpur, Hospital Ampang, Hospital Serdang, dan Hospital Tengku Ampuan Rahimah Klang.

Berdasarkan situasi kritikal ini, pelbagai inisiatif telah dan sedang diambil oleh KKM dengan kerjasama pelbagai agensi Kerajaan dan swasta bagi membendung penularan wabak Covid-19 menjadi lebih parah di Malaysia iaitu:

i) Survelan genomik giat dijalankan oleh Institut Penyelidikan Perubatan (IMR) terhadap lebih banyak sampel kes COVID-19. Menerusi aktiviti ini sebanyak tiga (3) Variant of Concern (VOC) iaitu varian B.1.351, B.1.1.7,dan B.1.1.28 dan satu Variant of Interest (VOI) iaitu B.1.617.1 telah dikenalpasti;

ii) Kawalan sempadan Negara telah diperketatkan dengan menyekat kemasukan pengembara bukan warganegara dari India dan memanjangkan tempoh kuarantin menjadi 14 hari kepada pengembara dari negara-negara yang melaporkan penularan tempatan VOC;

iii) Kawalan sempadan daerah dan negeri diperketatkan melalui Sekatan Jalan Raya (SJR) di seluruh negara. Merentasi sempadan adalah bagi tujuan tertentu sahaja dan perlu mendapat kebenaran pihak Polis Diraja Malaysia (PDRM) sebelum membuat perjalanan;

iv) Mempertingkatkan kapasiti hospital dan ICU;

v) Melaksanakan Program Imunisasi Covid-19 Kebangsaan Fasa 2;

vi) Menggiatkan aktiviti penguatkuasaan terhadap pematuhan SOP dengan bantuan pelbagai agensi seperti PDRM, Jabatan Imigresen Malaysia (JIM), Kementerian Perdagangan Antarabangsa & Industri (MITI), Kementerian Perdagangan Dalam Negeri dan Hal Ehwal Pengguna (KPDNHEP), Kementerian Perumahan dan Kerajaan Tempatan (KPKT), Dewan Bandaraya, dan Pihak Berkuasa Tempatan (PBT);

vii) Memperkasa komuniti dalam menghadapi ancaman wabak Covid-19 di seluruh negara dengan melancarkan Agen Basmi Covid-19 (ABC-19); dan

viii) Melancarkan Hotspots Identification for Dynamic Engagement (HIDE) dengan kerjasama Bank Negara Malaysia bagi merangka strategi intervensi bersasar dengan berpandukan ramalan ‘hotspot’. Intervensi yang dijalankan boleh dijalankan di lokaliti setempat, daerah, mukim, bahagian, sebahagian daripada negeri ataupun keseluruhan negeri.

Selain itu, KKM juga ingin menyeru semua penduduk Malaysia supaya bersama-sama menggalas tanggungjawab dalam membendung penularan Covid-19 di Negara kita dengan memainkan peranan masing-masing. Kita perlu bersatu padu tanpa menuding jari menyalahkan mana-mana pihak dalam menghadapi ujian ini.

Tan Sri Dr Noor Hisham Abdullah
Ketua Pengarah Kesihatan


PRK Pulai dan Jeram: Ahli perniagaan dan doktor bedah diumum jadi calon PN

Dua tokoh tempatan diumumkan sebagai calon yang akan mewakili Perikatan Nasional (PN) pada Pilihan Raya Kecil Parlimen Pulai dan Dewan Undangan Negeri (DUN) Simpang Jeram yang akan berlangsung 9 September nanti.

Usahawan tempatan yang juga Timbalan Ketua Bersatu Bahagian Pulai, Zulkifli Jaafar akan bertanding di Parlimen Pulai, sementara Dr Mohd Mazri Yahya, pakar bedah vaskular dan endovaskular yang juga Timbalan Pesuruhjaya PAS Johor akan bertanding di DUN Jeram.

Pengumuman dibuat Pengerusi PN, Tan Sri Muhyiddin Yassin di Bilik Gerakan Utama PN Pulai petang tadi.

Menurut Muhyiddin, kedua-dua calon tersebut dipilih menerusi proses saringan yang ketat dan merupakan anak tempatan.

“Calon ini kita telah buat melalui satu proses saringan dan saya nak jelaskan proses pemilihan dibuat menerusi satu jawatankuasa di peringkat pusat.

“Kita berikan keutamaan pada anak tempatan ataupun anak Johor yang layak dan sesuai. Maka sebab itu keputusan yang saya akan umum ini akan harap diterima dengan parti terbuka,” katanya semasa majlis pengumuman tersebut.

Majlis itu turut dihadiri Presiden GERAKAN, Datuk Dr Dominic Lau yang juga Timbalan Pengerusi PN; Ketua Penerangan PN, Datuk Seri Mohamed Azmin Ali dan Pesuruhjaya PAS Johor, Abdullah Hussin.

Kerusi Parlimen Pulai dan DUN Simpang Jeram kosong susulan kematian penyandangnya, Menteri Perdagangan Dalam Negeri dan Kos Sara Hidup Datuk Seri Salahuddin Ayub pada 23 Julai lalu.

Suruhanjaya Pilihan Raya (SPR) menetapkan tarikh penamaan calon kedua-dua PRK pada 26 Ogos, pengundian awal 5 September dan hari pengundian pada 9 September.


UMNO perlu kembali ke ‘asal’, bimbang negara ditadbir bukan Melayu, kata Ku Li

UMNO perlu mencari formula agar tidak kalah lagi pada Pilihan Raya Umum Ke-15 (PRU15), kata Ahli Parlimen (MP) Gua Musang, Tan Sri Tengku Razaleigh Hamzah.

Ini kerana, menurut Tengku Razaleigh jika UMNO masih lagi kalah dan tidak kembali kepada UMNO yang asal, kemungkinan negara ini akan dipimpin oleh bukan bangsa sendiri, lapor MalaysiaGazette.

“Ini yang sangat saya bimbangkan, tiada lagi muka Melayu sebagai pemimpin.

“Saya bercakap ini kerana, apa yang dilakukan oleh UMNO baharu boleh jadi begitu jika tidak kembali ke asal.

“Jika Melayu sendiri tidak dapat meyakini kaum sendiri, yang mana kitalah majoritinya, apa akan jadi nanti?” katanya dalam program webinar bertajuk ‘UMNO Yang Hilang’ anjuran Majlis Perundangan Melayu.

Pada 9 Oktober lalu, Tengku Razaleigh berhasrat untuk menghidupkan kembali UMNO lama yang diisytiharkan tidak sah oleh Mahkamah Tinggi Kuala Lumpur pada 1988.

Hasrat itu tercetus kerana beliau mendakwa UMNO kini telah kehilangan taring dan ia boleh menyebabkan parti berkenaan menghadapi kesukaran pada Pilihan Raya Umum akan datang.

Bagaimanapun, Presiden UMNO Datuk Seri Ahmad Zahid Hamidi membidas hasrat veteran Umno yang mesra dengan panggilan Ku Li itu dengan memberitahu bahawa perbezaan ideologi politik perlu dihentikan serta bersatu dalam landasan sama demi negara tercinta.

Selain itu, dalam program sama, Ku Li berkata, biarpun pelbagai usaha yang dilakukan demi mengembalikan UMNO menerajui kembali tampuk kepimpinan negara, perkara itu diakui sukar direalisasikan.

Beliau menjelaskan, walaupun percaya dengan ketelusan ahli-ahli akar umbi daripada UMNO asal, namun UMNO baharu yang diterajui oleh mereka yang masih mahu jawatan dan kedudukan menyebabkan parti keramat itu tidak dapat dipulihkan.

“Bagaimana kaedah UMNO asal ini boleh kembali ke tempatnya? Kita lihat sendiri, selepas kekalahan pada Pilihan Raya Umum Ke-14 (PRU14) lalu, ramai yang meninggalkan Barisan Nasional (BN).

“Susah untuk kita kembali kerana keadaan sudah berubah. Tak ada upaya nak buat apa-apa dengan UMNO baharu ini. Kerana itu saya berundur,” katanya.

Meskipun sudah berundur, Ku Li berkata masih ramai yang datang kepadanya dan berharap UMNO dapat dipulihkan.

“Mereka mahu UMNO asal ini diaktifkan kerana ramai yang ada hari ini sudah keluar dan menyertai parti lain.

“Kalau kita mahu aktifkan semula, UMNO asal ini perlu membuat saringan dan tapisan terlebih dahulu.

“Ini penting, agar yang akan bersama-sama UMNO asal ini bukan mereka yang memikirkan soal kedudukan atau jawatan,” katanya lagi.


Densus 88 tangkap empat disyaki anggota militan JI

Polis antiteroris Indonesia, Densus 88, menangkap empat individu disyaki pengganas yang ada kaitan dengan Jemaah Islamiyah (JI) dalam operasi di Palembang dan Lubuklinggau, di wilayah Sumatera Selatan, semalam.

Komisioner Kanan Polis Sumatera Selatan, Supriadi berkata keempat-empat individu terbabit ada hubungan dengan kumpulan militan yang diharamkan, JI, dan disyaki merancang melakukan beberapa serangan pada Krismas dan sambutan Tahun Baharu.

Menurutnya, pihak polis telah memantau keempat-empat individu terbabit sebelum menahan mereka.

Susulan penangkapan itu, Supriadi berkata polis akan meningkatkan kawalan keselamatan ketika cuti musim Krismas dan Tahun Baharu, terutama di rumah ibadat.

Beliau juga meminta orang ramai menyalurkan maklumat kepada pihak berkuasa sekiranya mendapati ada sesuatu tindakan yang mencurigakan.

JI, sekutu Al-Qaeda berada di belakang beberapa serangan paling maut di Indonesia, termasuk pengeboman Malam Krismas 2000 terhadap gereja dan paderi dan letupan kelab malam 2002 di Bali yang mengorbankan 202 orang, kebanyakannya pelancong Barat.

November lalu, Densus 88 menangkap lapan anggota JI di Banten dan Lampung, dalam usaha mematahkan gerakan militan di negara itu.

Salah seorang yang ditahan dikenal pasti sebagai Ahmad Zaini, ketua JI di wilayah Lebak di Banten, bersama empat anggotanya. – Agensi


Kes baharu melonjak lagi

Jumlah jangkitan Covid-19 di seluruh negara dalam tempoh 24 jam hingga 12 tengah hari tadi melonjak lagi sedikit berbanding semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 5,736 kes baharu direkodkan, berbanding 5,566 semalam.

Angka itu, katanya menjadikan kumulatif kes positif sejak awal 2020 lalu hingga hari ini meningkat kepada 2,882,060 kes.

Sehingga semalam seramai 2,787,187 pesakit telah sembuh, 31,985 kematian dan 57,152 kes masih aktif.

Dr Noor Hisham juga memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah pada nilai Rt 1.15, kekal seperti kelmarin.

Berdasarkan data dikongsi beliau, kadar kebolehjangkitan Perlis pada nilai tertinggi berbanding neger-negeri lain iaitu sebanyak Rt 1.29.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Tahap kebolehjangkitan bagi 13 negeri lain, kecuali Labuan dan Sarawak, juga melepasi Rt 1.00, dengan Putrajaya mencatat 1.21, diikuti Johor (1.17); masing-masing 1.16 bagi Sabah, Pulau Pinang serta Kedah; dan Negeri Sembilan (1.13).

Selangor serta Melaka pula masing-masing 1.12 Rt; Kuala Lumpur (1.11); Kelantan (1.10); Perak (1.07); Pahang (1.04) dan Terengganu (1.00).


‘Pesawat China sengaja dijatuhkan’

Penyiasat Amerika Syarikat (AS) percaya ada pihak di atas pesawat yang dengan sengaja menjatuhkan penerbangan China Eastern pada Mac lalu, lapor Wall Street Journal (WSJ) pada Selasa (17 Mei), dalam apa yang merupakan bencana udara paling dahsyat di China dalam beberapa dekad.

Penerbangan China Eastern MU5375 dalam perjalanan dari Kunming ke Guangzhou pada 21 Mac lalu menjunam secara tidak jelas dari ketinggian 29,000 kaki ke lereng gunung, membunuh kesemua 132 penumpang dan anak kapal.

Perakam data penerbangan atau kotak hitam yang ditemukan di tapak pesawat itu terhempas telah dihantar ke AS untuk analisis.

Data itu menunjukkan bahawa seseorang – mungkin juruterbang atau seseorang yang telah masuk secara paksa ke dalam kokpit – mengarahkan Boeing 737-800 menjunam dengan muncung terus ke bawah, menurut WSJ yang memetik sumber yang biasa dengan siasatan itu.

“Pesawat itu melakukan apa yang diarahkan oleh seseorang di kokpit,” WSJ memetik seorang yang biasa dengan penilaian awal AS sebagai berkata.

Pegawai AS percaya kesimpulan mereka disokong oleh fakta bahawa penyiasat China setakat ini tidak menunjukkan sebarang masalah dengan pesawat atau kawalan penerbangan yang boleh menyebabkan nahas dan perlu ditangani dalam penerbangan akan datang, kata akhbar itu.

Kedua-dua Lembaga Keselamatan Pengangkutan Kebangsaan AS dan Boeing enggan mengulas mengenai siasatan itu kepada AFP.

Menurut laporan daripada Boeing, penyiasat tidak menemui bukti “apa-apa yang tidak normal”, kata Pentadbiran Penerbangan Awam China (CAAC) pada April.

Dalam satu kenyataan, CAAC berkata kakitangan telah memenuhi keperluan keselamatan sebelum berlepas, pesawat itu tidak membawa barangan berbahaya dan tidak kelihatan mengalami cuaca buruk, walaupun agensi itu berkata siasatan penuh boleh mengambil masa bertahun-tahun.

Sejurus selepas kemalangan itu, Parti Komunis China yang memerintah bertindak pantas untuk mengawal maklumat, meningkatkan semula penapisannya ketika media dan penduduk tempatan berlumba-lumba ke lokasi nahas.

Ia telah mengekalkan cengkaman ketatnya terhadap naratif, dengan siasatan awal meninggalkan soalan-soalan utama yang tidak dijawab.

Selepas nahas berhampiran bandar selatan Wuzhou, pihak berkuasa segera mengepung kawasan itu dan pengawal selia internet China mengumumkan ia telah menghapuskan sejumlah besar “maklumat haram” mengenai nahas itu daripada web China yang dikawal ketat.

Hashtag media sosial yang mengandungi nombor penerbangan pesawat kelihatan ditapis.

Nahas itu adalah yang paling dahsyat di China dalam tempoh kira-kira 30 tahun dan menjejaskan rekod keselamatan penerbangannya. – Agensi


Pertumbuhan ekonomi sehingga 6.5 peratus tahun ini mampu dicapai

Kerajaan yakin pertumbuhan ekonomi negara yang diunjurkan sekitar 5.5 hingga 6.5 peratus tahun ini mampu dicapai, dipacu oleh indikator-indikator positif termasuk pengurangan jumlah penganggur.

Menteri Kewangan Tengku Datuk Seri Zafrul Tengku Abdul Aziz berkata bilangan penggangur pada November 2021 menunjukkan trend menurun selepas mencatat seramai 694,400 orang berbanding 705,000 orang pada Oktober 2021.

Menurutnya, indikator lain seperti Indeks Pengeluaran Perindustrian (IPP) negara yang meningkat 9.4 peratus tahun ke tahun pada November 2021, dipacu oleh peningkatan dalam indeks pembuatan, elektrik dan perlombongan, lapor Bernama.

Malah, kata beliau, bagi tempoh sama, jualan perdagangan borong dan runcit Malaysia mencatatkan paras tertinggi iaitu tujuh peratus tahun ke tahun kepada RM118.1 bilion yang mengatasi paras bulan sebelumnya sebanyak RM116.2 bilion.

“Oleh itu, secara keseluruhannya kalau kita lihat petanda-petanda ini, ia jelas menunjukkan bahawa unjuran pertumbuhan ekonomi negara itu dapat dicapai.

“Kita juga dapat melihat lebih banyak peluang pekerjaan dapat diwujudkan serta mengembalikan sentimen positif negara terutamanya selepas pandemik Covid-19.

“Bagi tempoh sembilan bulan pertama 2021, keluaran dalam negara kasar (KDNK) meningkat tiga peratus tahun ke tahun manakala unjuran kerajaan bagi keseluruhan tahun tersebut adalah sekitar 3.0-4.0 peratus,” kata beliau dalam program bual bicara Inklusif yang disiarkan di saluran TV1 malam tadi.

Mengulas selanjutnya, Tengku Zafrul berkata walaupun negara masih berdepan dengan cabaran akibat pandemik Covid-19 pada tahun ini, tempoh itu sebaliknya juga merupakan tahun pemulihan ekonomi yang menyaksikan kerajaan memperuntukkan sebanyak RM322 bilion menerusi Bajet 2022 iaitu angka terbesar dalam sejarah negara.

“Fokus kerajaan adalah untuk kesejahteraan rakyat dan membina daya tahan sektor perniagaan selain membina ekonomi agar lebih makmur dan mampan,” katanya.


3,684 jangkitan baharu, tiada lonjakan kes selepas PRN Sarawak

Jangkitan harian Covid-19 dalam tempoh 24 jam sehingga 12 tengah hari tadi naik lagi sebanyak 486 kes berbanding semalam, menurut Kementerian Kesihatan (KKM), hari ini.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu negara mencatat 3,684 kes baharu, berbanding 3,198 kes yang direkodkan semalam.

Jumlah itu, katanya menjadikan kumulatif positif sebanyak 2,798,917 kes dengan sehingga semalam 2,723,599 pesakit telah sembuh dan 31,738 pesakit meninggal dunia.

Beliau juga memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam bagi seluruh negara adalah pada nilai 0.99.

Bagaimanapun, lima negeri mencatat Rt melebihi 1.00 di mana menurut pakar kesihatan nilai pada tahap itu membimbangkan kerana lebih ramai individu berpotensi untuk dijangkiti.

Menurut statistik dikongsi Dr Noor Hisham, kadar kebolehjangkitan di tiga negeri – Sabah, Kuala Lumpur dan Putrajaya – masing-masing pada Rt 1.08, manakala Melaka dan Negeri Sembilan (Rt 1.02).

Negeri-negeri lain mencatat nilai Rt antara 0.83 dan 0.99.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Sementara itu, Dr Noor Hisham juga memaklumkan KKM mendapati tiada lonjakan kes selepas Pilihan Raya Negeri Sarawak, perayaan Krismas dan sambutan Tahun Baharu yang lalu.

“Sehingga 9 Januari 2022 sebanyak 75.6 peratus penduduk Sarawak telah menerima vaksin lengkap dan 62 peratus telah menerima dos penggalak.

“Didapati tiada lonjakan kes selepas PRN Sarawak, Perayaan Hari Natal dan Tahun baru. Kes harian, kemasukan ke hospital dan ICU menurun. Kes kematian turut menurun,” katanya.


Takut kalah PRN dan marah hadiah RM100j Najib, PH ugut kaji semula MOU

Bimbang kalah Pilihan Raya Negeri (PRN) Melaka kepada Barisan Nasional (BN) dan marah berhubung isu hadiah RM100 juta kepada Datuk Seri Najib Razak, blok pembangkang kini menggugut untuk mengkaji semula Memorandum Persefahaman (MOU) yang dimerterai sebelum ini.

Ketua Pembangkang, Datuk Seri Anwar Ibrahim mempertikaikan keputusan kerajaan pimpinan Datuk Seri Ismail Sabri Yaakob meluluskan permohonan sebidang tanah dan seunit rumah kepada Najib yang bernilai RM100 juta.

“Keputusan yang amat mengejutkan ini memaksa kami untuk mengkaji semula segala bentuk persefahaman yang wujud sehingga kini,” katanya dalam kenyataan hari ini.

Terdahulu, Menteri Kewangan Tengku Datuk Seri Zafrul Tengku Abdul Aziz mengesahkan Kabinet menerima permohonan daripada bekas Perdana Menteri itu untuk mendapatkan hartanah bernilai RM100 juta di ibu negara.

Dalam perbahasan di Dewan Rakyat hari ini, Ahli Parlimen Langkawi Tun Dr Mahathir Mohamad membidas keputusan kerajaan untuk menghadiahkan RM100 juta kepada Najib.

Dr Mahathir mempertikaikan bagaimana Najib yang sudah dijatuhkan hukuman atas jenayah dilakukannya bersabit pertuduhan di mahkamah dan juga berstatus banduan diberikan hadiah sebegitu besar daripada kerajaan Ismail Sabri.

“Tetapi sekarang ini saya dapati bahawa ada satu item yang tak disebut dalam bajet tetapi ini sudah timbul di khalayak ramai.

“Bajet ini berkenaan dengan hadiah kepada bekas Perdana Menteri Datuk Seri Najib Razak, dia akan dihadiah dengan wang dengan hartanah dan rumah bernilai RM100 juta kerana jasanya kepada negara… Ini tak disebut kerana kita nak tahulah apa dia jasa dia,” katanya.

Terdahulu, media melaporkan Najib memohon “keistimewaan” daripada kerajaan dalam bentuk sebuah rumah kediaman dengan keluasan 2.8 ekar bernilai RM100 juta yang terletak di kejiranan paling eksklusif Kuala Lumpur.

Permohonan tersebut menurut portal MalaysiaNow sudah menerima kelulusan daripada kerajaan namun dibantah menteri dan pegawai kanan.

Difahamkan Najib membuat permohonan tersebut setahun selepas digulingkan pada Pilihan Raya Umum ke-14 (PRU14) 2018 dan sekali lagi tahun lalu, beberapa bulan sebelum beliau disabitkan bersalah bagi kes rasuah melibatkan skandal 1Malaysia Development Berhad (1MDB).

Tahun lalu, Mahkamah Tinggi memutuskan hukuman penjara 12 tahun dan denda RM210 juta selepas mendapati beliau bersalah bagi tujuh pertuduhan jenayah pecah amanah, pengubahan wang dan salah guna kuasa melibatkan RM42 juta dana SRC International yang berkait 1MDB.


Langkah Perak: DAP hapus identiti pejuang Melayu-Islam dalam UMNO

Seorang penganalisis keselamatan dan politik mengatakan bahawa kerjasama UMNO/Barisan Nasional (BN) bersama Pakatan Harapan (PH) – dengan DAP mempunyai mempunyai kerusi paling banyak dalam PH – menghakis kepercayaan bangsa Melayu-Islam terhadap parti itu.

Penganalisis Keselamatan dan Politik di Pusat Pengajian Perang Saraf Media dan Informasi, Universiti Teknologi MARA (UiTM), Dr Noor Nirwandy Mat Noordin, juga melihat kerjasama itu menghakis identiti perjuangan UMNO.

Beliau berkata kerjasama itu boleh memberi kesan mendalam sehingga dikhuatiri mendorong kehilangan identiti asal UMNO sebagai parti gergasi menjaga kepentingan Melayu-Islam yang memperjuangkan sejak kemerdekaan tanah air dulu.

Beliau berkata, ia sekali gus berpotensi menyebabkan kumpulan masyarakat yang masih menitikberatkan dominasi politik Melayu-Islam dalam pentadbiran negara ini, beralih arah memberikan sokongan kepada parti lain yang menawarkan pilihan sedemikian.

“Ini secara langsung boleh memberi kelebihan kepada parti baharu atau PAS yang dilihat semakin relevan memperjuangkan isu berkaitan kepentingan Melayu-Islam.

“Sudah tentu ini akan merugikan UMNO dari segi imej dan identiti. UMNO dikhuatiri menghadapi kesukaran untuk membersihkan dan memperbaiki imej mereka sebagai parti Melayu kepentingan Melayu-Islam nanti.

“UMNO harus menunjukkan kepada masyarakat bahawa parti berkenaan masih relevan dalam memperjuangkan isu kepentingan Melayu-Islam. Perkara ini dibuktikan PAS yang berjaya memenangi banyak kerusi pada PRU-15,” katanya menurut BH.

Pada PRU-15, PN memenangi 26 kerusi Dewan Undangan Negeri (DUN) di Perak, manakala PH dan BN masing-masing meraih 24 dan sembilan kerusi sebelum bekerjasama membentuk kerajaan negeri yang baharu – Kerajaan DAP-UMNO Perak.

Mengulas lanjut, Noor Nirwandy menjelaskan, rakyat masih mahu ada parti bertanggungjawab untuk memelihara perkara berkaitan kepentingan Melayu-Islam seperti yang termaktub dalam Perlembagaan Persekutuan serta perkara yang menjadi identiti berteraskan dominasi politik Melayu-Islam.

“Justeru, mereka berkemungkinan akan mencari alternatif yang ditawarkan parti lain kerana UMNO dilihat seolah-olah hilang keistimewaan itu dalam mempertahankan isu kepentingan Melayu-Islam apabila memilih bekerjasama dengan PH, kerana identiti atau imej diperjuangkan UMNO selama ini ialah ‘No Anwar, No DAP’,” katanya.


Kerajaan sedia bantu Perodua teroka pasaran baharu: PM

Kerajaan sedia membantu Perusahaan Otomobil Kedua Sdn Bhd (Perodua) mengembangkan pasaran sedia ada dan meneroka pasaran baharu, kata Perdana Menteri Datuk Seri Ismail Sabri Yaakob.

Bagi tujuan ini, beliau mahu Perodua terus meningkatkan keupayaan pengeluarannya dan seterusnya mencapai skala ekonomi yang berdaya saing dan setanding dengan syarikat asing di rantau ini.

Impak pembangunan industri automotif negara sangat penting dan ini dicerminkan dalam aktiviti ekonomi yang dijana melalui penciptaan pekerjaan, peningkatan kemahiran teknikal, pemindahan teknologi, dan pengurangan pergantungan kepada syarikat asing, kata perdana menteri dalam ucapannya pada pelancaran Alza serba baharu hari ini (20 Julai).

Malah, Ismail Sabri berkata Perodua juga telah membuktikan komitmen berterusannya terhadap sektor automotif tempatan dengan pembelian komponen automotif berjumlah purata RM7 bilion setahun.

Ini akan membolehkan syarikat tempatan menggunakan hasil yang dijana daripada jualan komponen untuk terus membangunkan perniagaan masing-masing, sama ada mengembangkan operasi mereka atau melabur dalam teknologi baharu, katanya menurut Bernama.

“Saya difahamkan terdapat syarikat komponen tempatan yang menjadi pembekal komponen kepada Daihatsu di Jepun.

“Ini adalah satu pencapaian yang membanggakan bagi negara kerana biasanya kita mengimport komponen dari Jepun tetapi kini kita mengeksportnya ke negara itu. Saya mengucapkan tahniah kepada mereka atas pencapaian ini,” katanya.

Perdana menteri berkata kerajaan turut merakamkan penghargaan kepada Perodua kerana mencari peluang kerjasama dengan pelbagai kementerian bagi membangunkan ekosistem industri automotif negara demi kesejahteraan rakyat Malaysia.

“Usaha yang dilaksanakan Perodua ini juga harus menjadi contoh kepada syarikat tempatan lain, di mana kepentingan negara diutamakan demi kesejahteraan semua,” katanya.

Melihat kepada pertumbuhan industri automotif yang memberangsangkan, Ismail Sabri yakin Malaysia mampu mencapai sasaran jualan kenderaan sebanyak 600,000 unit pada 2022, meningkat 17.9 peratus berbanding yang dicatatkan pada 2021.

Sebanyak 61,624 kenderaan telah didaftarkan pada suku pertama tahun ini, meningkat 6.4 peratus daripada 57,909 kenderaan yang dijual dalam tempoh yang sama pada 2021.

Sementara itu, Perodua menyasarkan jualan sebanyak 247,800 unit pada 2022, meningkat 30.2 peratus daripada 190,291 kenderaan yang dijual tahun lepas.


Dituduh rasuah: Muhyiddin kata itu adalah fitnah, akan ambil tindakan

Ketua Ahli Parlimen Perikatan Nasional (PN), Tan Sri Muhyiddin Yassin, menegaskan akan mengambil tindakan sewajarnya susulan tuduhan beliau terbabit rasuah, khususnya berhubung dakwaan memberikan kontrak bernilai RM1 bilion kepada menantunya.

Kenyataan itu disuarakan Ahli Parlimen Pagoh itu ketika menjawab gesaan Khoo Poay Tiong (PH-Kota Melaka) yang mencelah ketika bekas Perdana Menteri itu membahaskan titah Yang di-Pertuan Agong di Dewan Rakyat, hari ini (15 Februari 2023).

“Itu adalah suatu fitnah dan pembohongan… tak apa kita akan ambil tindakan sewajarnya,” katanya tanpa mengulas bentuk tindakan yang akan diambil.

Terdahulu, Poay Tiong bangkit mengajukan soalan mengenai kontrak yang diberikan kepada menantu Muhyiddin, meskipun tidak diberikan laluan oleh Ahli Parlimen Pagoh itu yang sedang berucap.

Sebelum ini, Perdana Menteri, Datuk Seri Anwar Ibrahim menegaskan dakwaan pembabitan Muhyiddin dalam pemberian kontrak bernilai RM1 bilion kepada menantunya tidak akan tersebar luas jika ia tidak benar.

Muhyiddin turut mempersoalkan tindakan membekukan sejumlah pegawai tinggi kementerian, yang didakwa dilakukan selepas kerajaan baharu mengambil alih.

Ia selepas Datuk Seri Takiyuddin Hassan (PN-Kota Bharu) mencelah dalam perbahasannya dan mendakwa, beliau difahamkan kira-kira 20 ketua jabatan, termasuk Ketua Setiausaha ketika ini dibekukan tugas.

“Penjawat awam ini bersikap profesional, kenapa kita nak bekukan mereka? Jawatan tertinggi, Ketua Setiausaha Perbendaharaan belum lagi diisi.

“Bagaimana kerajaan nak jalankan kerja? Ketua Pengarah Perkhidmatan Awam (KPPA), yang menjaga perkhidmatan awam dan pelantikan, kenapa buat begitu?

“Sebagai penjawat awam, ada proses dan prosedur mereka. Jika mereka lakukan kesalahan, mereka boleh dihadapkan ke Jawatankuasa Disiplin, bukan dibekukan dan (jawatan) tidak diisi.

“Jadi, yang jadi menteri, siapa nak bantu? Takkan anak sendiri yang duduk dalam pejabat nak bantu? Apa pengalamannya? Tidak tahu apa-apa pun,” katanya.


Ringgit ditutup tinggi berbanding dolar

Ringgit ditutup tinggi berbanding dolar AS pada Isnin, disokong oleh kenaikan harga minyak mentah apabila China melonggarkan sekatan berkaitan pandemik Covid-19, ditambah dengan dolar AS yang semakin lemah, kata seorang penganalisis.

Pada 6 petang, unit tempatan naik kepada 4.3640/3685 berbanding dolar AS daripada paras penutup 4.3950/3990 pada Khamis, lapor Bernama.

Penganalisis Pasaran Kanan OANDA Asia Pasifik Jeffrey Halley berkata ringgit menjadi lebih kukuh apabila harga minyak bertambah baik manakala beberapa mata wang serantau juga mencatatkan keuntungan yang baik berbanding mata wang Amerika Syarikat itu hari ini walaupun harga minyak yang lebih tinggi akan meningkatkan subsidi domestik negara.

Ketika berita ini ditulis ,penanda aras harga minyak mentah Brent naik 0.33 peratus kepada US$119.8 setong.

“Bagaimanapun, jika harga minyak terus meningkat minggu ini, kenaikan dalam mata wang Asia mungkin akan berkurangan,” kata Halley kepada Bernama.

Beliau berkata keuntungan mata wang Asia hari ini turut disokong oleh kemerosotan dolar AS apabila sentimen risiko yang bertambah baik terus melonggarkan kenaikan dolar AS.

Ringgit diniagakan bercampur-campur berbanding kumpulan mata wang utama lain.

Unit tempatan meningkat berbanding dolar Singapura kepada 3.1940/1976 daripada paras penutup 3.1962/1982 pada Jumaat dan melonjak berbanding yen Jepun kepada 3.4289/4327 daripada 3.4450/4472 sebelumnya.

Bagaimanapun, ia merosot berbanding pound Britain kepada 5.5192/5248 daripada 5.5170/5201 pada Jumaat dan turun berbanding euro kepada 4.6978/7027 daripada 4.6905/6932 sebelumnya.


Tak ada parti dalam kerajaan campuran percaya dengan PAS: Zahid

Dakwaan PAS kononnya terdapat tawaran untuk menyertai kerajaan campuran disifatkan Datuk Seri Ahmad Zahid Hamidi sebagai tidak benar dan hanya cerita kosong.

Presiden UMNO itu berkata tidak ada tawaran dibuat kepada PAS untuk bersama dalam kerajaan campuran kerana tidak ada parti dalam gabungan itu yang percaya kepada mereka dan isu itu tidak pernah dibincangkan.

“Perkara berkenaan tidak pernah diperbincangkan secara rasmi dalam kalangan 9 pemimpin parti dalam Kerajaan Perpaduan, tidak juga pernah dibincangkan dikalangan pengerusi gabungan parti.

“Jika ada pun yang mendakwa bertemu pemimpin atau lapisan kepemimpinan parti berkenaan itu kami tidak pernah menganggap sebagai satu perjumpaan rasmi dan tidak ada satu move (langkah) dibuat ke arah itu,” katanya dipetik laporan BH hari ini.

Zahid yang juga Presiden UMNO, berkata berdasarkan pengalaman sebelum ini tidak ada parti dalam kerajaan akan mempercayai PAS dan janji parti itu.

“Apapun dakwaan atau kenyataan dikeluarkan oleh mana-mana pihak yang perasan kononnya mereka sangat-sangat diperlukan, yang penting adalah mereka harus memperlihatkan dalam perbahasan di Dewan Rakyat yang sedang bersidang.

“Atau perbahasan ketika akta tertentu dibentangkan atau dalam sidang akan datang sewaktu pembentangan kajian separuh penggal
Rancangan Malaysia Ke-12 atau pembentangan Belanjawan pada Oktober ini, buktikan dahulu,” katanya lagi.

Beliau secara peribadi turut memaklumkan sudah serik dengan PAS.

“Mereka (PAS ) sudah berkahwin secara mutaah dalam bidang politik ertinya kahwin sementara dan setakat ini tidak ada parti di kalangan kami yang percaya sebab mereka tidak mengotakan janji mereka, ikrar dan piagam yang sudah dipersetujukan bersama.

“Saya fikir buat sementara waktu ini kita lupakanlah soal itu,” katanya.

Sabtu lalu, Presiden PAS, Tan Sri Abdul Hadi Awang mendakwa ada tawaran daripada kerajaan untuk PAS bekerjasama dengan Kerajaan Perpaduan.

Katanya, tawaran itu dibuat kerana PH khususnya PKR menyedari kedudukannya tidak kukuh, apatah lagi jumlah kerusi Melayu parti berkenaan tidak sebanyak PAS.

Semalam pula, Timbalan Presiden PAS, Datuk Seri Tuan Ibrahim Tuan Man mengesahkan perkara sama dengan mendedahkan ada pihak menemui beliau mengemukakan tawaran itu.


Selepas dipecat Pengerusi UMNO Johor, Hasni umum tanding jawatan Naib Presiden

Datuk Seri Hasni Mohammad hari ini menawarkan diri untuk bertanding jawatan Naib Presiden UMNO pada pemilihan akan datang.

Bekas Pengerusi Badan Perhubungan UMNO Johor itu dipecat selepas pembersihan diumumkan Presiden, Datuk Seri Ahmad Zahid Hamidi yang menyaksikan beberapa pemimpin utama parti itu dipecat dan digantung baru-baru ini.

Ahli Parlimen Simpang Renggam itu menawarkan diri bertanding jawatan berkenaan bagi memantapkan parti.

“Saya menawarkan diri sebagai calon Naib Presiden UMNO pada pemilihan parti kali ini. Saya percaya ramai tokoh lain termasuk penyandang Datuk Seri Mohamed Khaled Nordin akan mempertahan dan bertanding jawatan itu.

“Atas semangat untuk terus menyumbang bakti kepada parti pada semua peringkat, maka saya tawarkan diri untuk bertanding,” katanya lapor Bernama.

Hasni yang juga Ahli Dewan Undangan Negeri Benut, berkata UMNO masih parti yang relevan terutama dengan jangkaan hampir 10 pemimpin dijangka menawarkan diri mempertahan dan bertanding jawatan Naib Presiden.

“Dikatakan ada 10 penjuru pertandingan jawatan Naib Presiden (sekali gus) membuktikan walau apa jua dikata orang terhadap UMNO termasuk ditolak masyarakat dan tidak relevan, namun ia terus jadi pilihan.

“Saya melihat ramai pemimpin yang tampil untuk tawar diri itu adalah petanda positif untuk parti dan beri gambaran pimpinan UMNO tidak tinggalkan perjuangan parti,” kata bekas Menteri Besar Johor itu.

Semalam, Mohamed Khaled yang merupakan Menteri Pengajian Tinggi turut mengesahkan akan mempertahankan jawatannya pada pemilihan UMNO 2023.

Pada 27 Jan lepas, Hasni digugurkan daripada jawatan Pengerusi Badan Perhubungan UMNO Johor, selepas menjawat jawatan itu sejak 2018 dan digantikan dengan Mohamed Khaled.


Menteri, MAS nafi tapi pemandu tunjuk bukti penumpang India

Menteri Pengangkutan, Datuk Seri Wee Ka Siong dan Malaysia Airlines Berhad menafikan pesawat MAS membawa penumpang dari India pada 1 hingga 3 Mei, kecuali kru penerbangan.

Pada masa sama Malaysia Airlines Berhad membuat laporan polis terhadap dua individu Wan Hilmi Wan Mohd Nor Hilmi dan Muhammad Fahmi Abdullah atas dakwaan yang tular di media sosial membabitkan pesawat MAS membawa penumpang dari India.

Penafian dan laporan polis itu dibuat susulan tular di media sosial dakwaan awal seorang pemandu yang diarah oleh syarikatnya mengambil penumpang dari India untuk dihantar ke sebuah hotel bagi menjalani kuarantin.

Bagaimanapun, beberapa jam selepas terbit penafian daripada Malaysia Airlines dan Wee, Muhammad Fahmi memuat naik status terbaharu sambil menunjukkan bukti dia diarah mengambil penumpang dari India di Lapangan Terbang Antarabangsa Kuala Lumpur (KLIA) Sepang, hari ini.

Status terbaharu itu yang lengkap dengan nombor pasport menunjukkan penumpang warganegara India bernama Ajit Prasad perlu diambil di KLIA jam 7 pagi tadi dan dihantar ke Hotel Impiana KLCC.

Semakan Agenda Daily mendapati pesawat MH 191 berlepas dari Lapangan Terbang Antarabangsa Indira Gandhi di New Delhi jam 11.17 malam 2 Mei dan tiba jam 6.30 pagi 3 Mei di KLIA.

Sementara itu, dalam kenyataan hari ini Malaysia Airlines Bhd berkata penerbangannya dari India pada 1 hingga 3 Mei tidak membawa penumpang selain kru penerbangan yang kekal berada di dalam pesawat semasa transit.

“Penerbangan yang disediakan semasa tempoh itu dari India adalah penerbangan kargo sepenuhnya menggunakan pesawat penumpang-ke-kargo (P2C) Malaysia Airlines yang membawa barangan terdiri daripada barang farmaseutikal, bekalan ubat-ubatan, telefon bimbit, komponen elektrik dan bungkusan kurier,” kata kenyataan itu.

Malaysia Airlines juga menyifatkan tuduhan itu bukan sahaja memudaratkan reputasinya tetapi juga ancaman kepada kredibiliti negara dalam mengawal penularan Covid-19.

“Oleh itu, syarikat penerbangan ini membuat laporan polis terhadap dua individu iaitu Wan Hilmi Wan Mohd Nor Hilmi dan Muhammad Fahmi Abdullah atas dakwaan salah mereka di media sosial,” jelasnya.

Malaysia Airlines mengulangi bahawa semua penerbangan oleh syarikat penerbangan itu adalah tertakluk kepada kelulusan pihak berkuasa berkaitan di negara berkenaan dan mematuhi prosedur operasi standard (SOP) keselamatan dan kesihatan.

Menteri Pengangkutan Datuk Seri Dr Wee Ka Siong pula berkata hanya penerbangan kargo dari dan ke India sahaja yang dibenarkan memasuki Malaysia sejak 28 April lepas.

Mengulas dakwaan bahawa terdapat penerbangan Malaysia Airlines dari India dibenarkan memasuki Malaysia sehingga menjadi tular, Wee berkata penerbangan MH yang tular itu adalah penerbangan kargo sahaja.

Mengenai kes pekerja asing India dengan pas yang sah memasuki Malaysia, Wee berkata beliau telah menyemak perkara itu dengan Ketua Pengarah Kesihatan Tan Sri Dr Noor Hisham Abdullah dan mengesahkan kes itu berlaku ‘lebih awal’ iaitu pada 10 April.


PRU-15: Warisan buka pintu kerjasama kepada parti lain

Parti Warisan Sabah (Warisan) tidak mahu dilihat menjadi kroni sekiranya bekerjasama dengan mana-mana parti lain bagi menghadapi Pilihan Raya Umum Ke-15 (PRU-15), kata Presidennya Datuk Seri Mohd Shafie Apdal.

Sehubungan itu, katanya Warisan akan memperkukuhkan terlebih dahulu parti itu sebelum melaksanakan sebarang kerjasama dengan parti lain.

Memetik laporan media beliau dilaporkan berkata penting bagi Warisan untuk tidak dilihat menjadi ‘kroni’ sesebuah parti atau memperkukuh parti lain dalam kerjasama itu.

“Sebaliknya ia perlu dilihat mampu berdiri teguh sebagai sebuah parti yang memperjuangkan kepentingan Sabah dan negara secara keseluruhannya.

“Kita mahu bina rumah (parti) kita dahulu dinding, tiang dan atap ada semua, kadang-kadang kita punya tiang pun kena curi sudah, ini realitinya, jadi sebagai pemimpin parti kita kena pastikan parti kita cukup kukuh, saya tidak boleh bercakap kerjasama dengan banyak orang tanpa parti kukuh dahulu.

“Saya tidak katakan apa-apa negatif (untuk kerjasama) saya sentiasa buka pintu, tetapi saya mahu bina parti saya dahulu, kalau kita tidak bina dan kukuhkan parti nanti kerjasama lagi kita ditekan, saya punya pengalaman (sepertinya) dalam kerjasama sebelum ini,” katanya pada sidang media di Kota Kinabalu, hari ini.

Shafie berkata kerjasama antara parti politik perlu dilakukan terutama apabila sesebuah parti itu menjadi kerajaan di sesebuah negeri dan parti yang lain menjadi kerajaan di peringkat Persekutuan, namun ia mesti berlandaskan sebuah kerjasama pintar.

“Macam di Sabah jadi kerajaan (negeri) kita mesti berkerjasama dengan Semenanjung (Persekutuan) kerana kita dalam sebuah negara, tetapi kita mesti pintar untuk ‘detail out’ dengan bentuk dan siapa kita mahu kerjasama itu, kita tidak kata mahu gerak sendiri tetapi kita kena teliti dahulu,” katanya.

Sementara itu, bekas Ketua Menteri Sabah itu juga berkata Warisan sekali lagi terbuka kepada pakatan baharu selepas kerjasama dengan MUDA gagal.

Beliau berkata Warisan kembali bersendirian selepas hubungan dengan parti baharu pimpinan Syed Saddiq Syed Abdul Rahman itu tergendala setelah MUDA bekerjasama dengan DAP.

“Saya beritahu Syed Saddiq, saya lancarkan parti saya dahulu kemudian awak lancarkan parti awak, baru kita tandatangani memorandum. Tetapi malangnya, ia tidak berjalan lancar, jadi saya berkomunikasi dengannya semalam dan saya berkata mari bercakap,” katanya.

Walaupun dia tidak menyatakan secara terang-terangan sebab membuat pusingan U, Shafie menyifatkan MUDA agak baru dalam politik.

“Dalam kehidupan, anda perlu menjadi sangat pragmatik. Sebelum anda melihat ke dalam perkahwinan, anda memerlukan pekerjaan. Jika tidak, bagaimana anda akan menyediakan makanan, dan rumah? Banyak yang perlu anda fikirkan. Bagaimana anda akan menjaga tanggungan anda?

“Jadi saya perlu fokus sekarang untuk membina parti dan pastikan kita boleh menempatkan semua orang,” katanya.


Dr Mahathir diundang parti kerajaan Indonesia sampaikan kuliah umum

Tun Dr Mahathir Mohamad diundang menyampaikan kuliah umum Parti Nasional Demokrat (NASDEM) Indonesia, salah satu parti dalam gabungan pemerintahan Presiden Joko Widodo bagi menyampaikan kuliah umum.

Dalam kuliah umum semasa lawatan singkatnya, bekas Perdana Menteri itu berkata kejayaan sesebuah negara boleh dicapai apabila terdapat kepimpinan yang baik dan tidak henti memikirkan nasib rakyat, melangkaui nasib diri dan keluarga, lapor Bernama.

Pemimpin yang mahu menerajui kepimpinan nasional juga perlu mempunyai jati diri yang tinggi dan berpegang kepada nilai-nilai murni.

Dr Mahathir tiba di Jakarta tengahari tadi untuk lawatan singkat atas undangan Ketua Umum Parti NASDEM Surya Paloh. NASDEM merupakan salah satu parti dalam gabungan pemerintahan Presiden Joko Widodo.

Jelasnya, beberapa negara yang demokrasinya jauh lebih matang telah terpesong daripada aspirasi nasional, apabila pemimpin-pemimpinnya menjadi dalang untuk melakukan jenayah perang terhadap negara lain.

“Pemimpin-pemimpin sebegini yang selayaknya digelar penjenayah perang adalah contoh bagaimana pemimpin yang curang dan penipu mampu membuat negara-negara yang telah matang demokrasinya tergelincir daripada landasan,” katanya.

Sementara itu, Dr Mahathir berkata sebuah kerajaan yang stabil perlu bagi seseorang pemimpin untuk memajukan negaranya meskipun sering disalah-ertikan sebagai menggalak kepada authoritarianisme dan pemerintahan diktator.

Bagi beliau kerajaan yang stabil bermaksud kepimpinan nasional, setelah terpilih menerusi pilihanraya yang adil dan telus tidak berterusan bergelumang dengan politik kepartian.

“Demokrasi yang dipegang perlu difahami sebagai menerima keputusan majoriti rakyat dan yang tewas menghormati keputusan itu dan tidak melakukan aksi-aksi politik yang menyebabkan ketidakstabilan kepada Kerajaan,” jelasnya.

Pembangkang pula perlu menjalankan tanggungjawab sebagai pengkritik yang konstruktif serta menjadi pemerhati yang efektif, dan cuma dalam keadaan yang luar biasa baharulah pembangkang menekan supaya pemimpin kerajaan melepaskan jawatan dan tidak semestinya keseluruhan kerajaan.


Ada hikmah di sebalik bah

Oleh Sakini Mohd Said

Timbunan barang elektrik dan perabot yang rosak serta sampah-sarap, sesetengahnya setinggi kereta sedan dan sejauh mata memandang, membawa ingatan penulis kepada bencana tsunami Asia pada 2004.

Namun, pemandangan ini bukanlah akibat tsunami di luar negara, sebaliknya di depan jalan masuk ke Taman Sri Nanding di Hulu Langat, kira-kira 20 kilometer dari ibu negara, pada Sabtu lepas, iaitu seminggu setelah bah besar melanda daerah itu dan beberapa kawasan lain di Lembah Klang pada 18 Disember lalu.

Longgokan barangan rosak yang membukit di depan setiap rumah itu sedikit sebanyak memberi bayangan mengenai kerugian wang ringgit yang dialami mangsa, namun kebanyakan penduduk yang ditemui penulis menyatakan keredaan dengan musibah yang berlaku, lapor tinjauan Bernama.

Tinggalan bah besar itu bukan sahaja sampah-sarap tetapi juga selut yang kini mengering dan menjadi debu di sepanjang jalan dan kawasan perumahan terjejas, bertebaran ke udara menyengat mata dan pernafasan setiap kali kenderaan lalu, khususnya lori pengangkut sampah roro yang sibuk “bekerja”.

Buntu lihat kemusnahan

“Keadaan sangat berdebu dan saya pula ada penyakit asma, tetapi terpaksa juga gagahkan diri kemas rumah sebab tidak mahu berterusan menumpang di rumah saudara,” kata seorang mangsa, Saiful Bahari Mohd Bahsari.

Sambil matanya melingas, Saiful Bahari mengakui kerja membersihkan kediamannya itu akan mengambil masa yang lama kerana “saya tidak tahu hendak bermula di mana.”

Dia yang dilahirkan dan dibesarkan di situ, berkata sepanjang hayatnya selama 36 tahun, kejadian banjir besar 18 Disember itu adalah yang pertama dilaluinya.

“Sebelum ini banjir hanya paras lutut, tetapi kali ini lebih paras kepala orang dewasa dan kami memang keluar sehelai sepinggang untuk selamatkan diri disebabkan air terlalu deras dan naik dengan pantas,” imbasnya.

Melihat pada longgokan kelengkapan rumah yang rosak, rakan penulis yang pernah bertugas di pantai timur dan biasa berdepan dengan bencana banjir, berkata dia sendiri terkejut dengan tahap kemusnahan yang berlaku di Taman Sri Nanding itu.

Ini kerana katanya keadaan itu amat jauh berbeza dengan situasi pascabanjir di negeri-negeri pantai timur yang sudah mangli dengan bah musim tengkujuh.

“Jelas penduduk di sini tidak bersedia langsung ketika bencana itu berlaku,” kata Nur Firdaus Abdul Rahim, 38.

Taman Sri Nanding antara petempatan di Hulu Langat yang terjejas teruk dalam musibah itu dengan kira-kira 1,000 buah rumah setingkat tenggelam hingga paras bumbung.

Menyamakan bencana 18 Disember itu dengan tragedi banjir besar pada 1971, ribuan penduduk di Hulu Langat, Shah Alam dan serta beberapa kawasan di Kuala Lumpur dipindahkan ke pusat pemindahan sementara, selain ribuan pengguna jalan raya termasuk di luar Lembah Klang, terkandas selepas banyak jalan ditenggelami air.

Hikmah tersembunyi

Ketika mengulas kejadian, Perdana Menteri Datuk Seri Ismail Sabri Yaakob mengakui punca pihak berkuasa dilihat lambat bertindak ialah disebabkan tidak bersedia kerana bencana berlaku “di luar jangka”.

Ringkasnya, Perdana Menteri mengingatkan semua pihak, termasuk rakyat di negeri-negeri yang jarang dilanda banjir ketika musim tengkujuh, agar sentiasa berwaspada dan bersedia apabila Jabatan Meteorologi Malaysia (MetMalaysia) mengeluarkan amaran cuaca buruk.

Bagi Saiful Bahari, bencana itu memberi pengajaran kepadanya agar mengambil endah amaran hujan lebat yang dikeluarkan MetMalaysia serta maklumat tentang paras air sungai.

“Saya risau apabila dengar ada kemungkinan berlakunya gelombang kedua dan saya kini mula sedar pentingnya sentiasa memantau laporan MetMalaysia selain melihat laman sesawang JPS (Jabatan Pengairan dan Saliran) sebab kawasan kami dekat dengan Sungai Langat,” katanya.

Sementara itu, MetMalaysia memberitahu susulan bencana tersebut, laman sesawang dan juga media sosial mereka menunjukkan peningkatan ketara dari segi kunjungan pelawat.

Jika sebelum bencana media sosial mereka seperti Facebook hanya mencatat 100,000 pelawat sehari, kini hampir sejuta pengunjung “singgah” untuk mendapatkan maklumat terkini berkaitan cuaca, sementara panggilan telefon daripada orang awam juga diterima tanpa henti.

Media sosial agensi berkaitan juga menampakkan perubahan ketara dalam sikap masyarakat yang kini lebih cakna mengenai pentingnya persediaan awal bagi menghadapi kejadian luar jangka, sekali pun mereka menetap di luar zon bencana alam lazim.

Di laman Facebook Public Health Malaysia misalnya, netizen berkongsi tip tentang keperluan yang harus disediakan sebagai persiapan awal antaranya tilam angin.

Jengkaut digunakan untuk membersihkan sampah-sarap setelah banjir di Selangor, 18 Disember 2021. – Gambar Agenda Daily

Komuniti jaga komuniti

Bagi penjawat awam Ahmad Erwan Othman, 34, dia tidak menyangka Taman Casa Lagenda di Hulu Langat yang didiaminya sejak 2019 itu boleh dilanda banjir.

“Memang kami semua di sini relaks sebab langsung tidak sangka air boleh naik melepasi paras kepala orang dewasa kerana taman ini terletak agak tinggi. Malah, penduduk di taman perumahan berjiran di kawasan lebih rendah turut mengalihkan kenderaan mereka ke sini ketika banjir,” ceritanya.

Katanya sepanjang hampir tiga tahun mendiami rumah teres dua tingkat itu, dia tidak pernah mengalami bencana banjir hinggalah 18 Disember lalu yang menyaksikan tingkat bawah rumahnya ditenggelami air.

Reda dengan apa yang berlaku, Ahmad Erwan berkata insiden itu bukan sahaja mengajarnya supaya tidak alpa tetapi juga memberi ruang kepada penduduk merapatkan silaturahim sesama jiran tetangga yang sebelum ini tidak pernah dikenali.

Malah katanya komuniti di situ juga bercadang membeli bot untuk kegunaan bersama sebagai persediaan menghadapi bencana serupa pada masa akan datang.

“Ketikaa kejadian, kami tidak dapat keluar dari taman ini kerana laluan terhalang disebabkan banyak kenderaan penduduk di taman berjiran yang diletakkan di kawasan kami dan kemudian berselerak akibat arus air deras.

“Apapun kami bersyukur kerana air tidak sampai ke tingkat atas rumah, membolehkan kami berlindung daripada bencana sementara menunggu bantuan tiba,” katanya.

Semua perlu mainkan peranan

Bencana yang dilihat sebagai antara impak perubahan iklim itu menuntut semua pihak memainkan peranan termasuk masyarakat, khususnya dalam usaha mewujudkan komuniti berdaya tahan ketika menghadapi musibah alam.

Apatah lagi ramai pakar, antaranya pakar klimatologi daripada Fakulti Sains dan Teknologi, Universiti Kebangsaan Malaysia Prof Dr Fredolin Tangang yang memberitahu Bernama bahawa kejadian cuaca ekstrem di Asia Tenggara termasuk Malaysia akan bertambah teruk pada masa akan datang.

Katanya di Malaysia, jumlah kejadian banjir meningkat sejak 20 tahun lepas dengan kerugian keseluruhan dianggar melebihi RM8 bilion.

Mengambil contoh Kuala Lumpur, kajian menunjukkan intensiti kejadian ribut petir dan hujan ekstrem meningkat sebanyak 30 peratus sejak 30 tahun lalu dan natijahnya adalah kejadian banjir yang semakin kerap.

Malah, Ketua Pengarah MetMalaysia Muhammad Helmi Abdullah berkata kesan perubahan iklim di negara ini dapat dilihat dengan ketara menerusi trend peningkatan suhu sejak dua dekad lalu.

Secara amnya, corak purata suhu tahunan di Malaysia bagi tempoh 1981 hingga 2020 meningkat pada kadar 0.02 darjah Celsius setahun, iaitu 0.2 darjah Celsius bagi setiap 10 tahun.

Mengulas mengenainya, pakar alam sekitar Prof Dr Hafizan Juahir berkata dengan mendedahkan komuniti kepada pengurusan bencana membolehkan mereka lebih bersedia, sekali gus mengurangkan risiko kerugian harta benda, selain mengelakkan kehilangan nyawa.

“Pihak keselamatan, walaupun dibekalkan peralatan dan kelengkapan yang canggih, mereka juga mempunyai keterbatasan terutama dari segi bilangan anggota yang amat mustahil untuk berada di semua kawasan terjejas pada masa yang sama.

“Malah, mungkin ada anggota keselamatan yang turut menjadi mangsa banjir, dan kerana itu masyarakat juga perlu diberikan kesedaran, latihan dan kemahiran dalam pengurusan risiko banjir yang mampan,” katanya yang juga Pengarah Institut Penyelidikan Alam Sekitar Pantai Timur, Universiti Sultan Zainal Abidin.

Hari banjir

Beliau percaya kesiapsiagaan menghadapi sebarang bencana alam dapat dilakukan dengan lebih berkesan dan pantas sekiranya komuniti berdaya tahan bencana dapat diwujudkan di semua peringkat.

Ini kerana ahli komuniti lebih memahami selok-belok persekitaran tempat tinggal masing-masing berbanding anggota keselamatan yang datang dari luar, sekali gus membolehkan usaha menyelamat dapat dilakukan dengan pantas, jelasnya.

Selain itu, beliau berkata kesedaran tersebut juga haruslah merangkumi aspek penjagaan dan pemuliharaan alam sekitar memandangkan bencana alam yang bertambah buruk kebelakangan ini turut berpunca daripada kerakusan manusia melaksanakan pembangunan tidak mampan.

Pensyarah kanan di Fakulti Perhutanan dan Alam Sekitar, Universiti Putra Malaysia Dr Mohd Yusoff Ishak pula berkata usaha meningkatkan kesedaran dan kesiapsiagaan masyarakat dalam mendepani bencana perlu dilakukan secara berterusan, dan antara yang boleh dilakukan ialah mengadakan “Hari Banjir”.

“Kesedaran mengenainya dalam kalangan komuniti perlu digiatkan, contohnya mewujudkan latihan banjir atau ‘Hari Banjir’ sebagai acara rasmi negara bagi mengisi Bulan Kesiapsiagaan Nasional (BKN) setiap Oktober.

“Usaha kesedaran bahaya kebakaran banyak dilakukan tetapi kita tidak pernah melaksanakan disaster drill seperti banjir dalam skala besar atau menyerupai situasi banjir sebenar,” katanya.

Menurut Mohd Yusoff, menginstitusikan latihan banjir pada Hari Banjir di lapangan, menerusi amalan praktikal merupakan langkah terbaik bagi meningkatkan pemahaman serta kesedaran masyarakat mengenai bencana alam itu.

Ini kerana kesiapsiagaan bermula daripada individu dan menjadi tanggungjawab setiap individu kerana semua orang terdedah kepada risiko terperangkap dalam bencana, tegasnya.


UMNO Selangor dijangka dapat 12 kerusi DUN, intai jawatan MB selepas PRN

UMNO-Barisan Nasional (BN) berkemungkinan mendapat 12 kerusi Dewan Undangan Negeri (DUN) pada Pilihan Raya Negeri (PRN) bulan depan.

Jumlah kerusi tersebut bertambah daripada hanya enam kerusi DUN sahaja yang diberikan kepada UMNO hasil rundingan pemimpin atasan, malah sumber parti juga berkata mereka mengintai untuk jawatan Menteri Besar Selangor.

Malah, kerusi yang disandang calon Pakatan Harapan (PH) sebelum ini iaitu di Gombak Setia dan Dusun Tua juga diberikan kepada UMNO untuk bertanding.

Gombak Setia di bawah Parlimen Gombak adalah kubu kuat PKR dimenangi Hilman Idham yang kemudiannya menyertai Bersatu pada 2020, manakala Dusun Tua disandang Edry Faizal Yusof daripada DAP.

Mengikut sumber parti, UMNO yang akan bekerjasama dengan PH pada PRN Ogos depan juga bertanding di Batang Kali, Kuang, Jeram, Selat Klang dan Dengkil, kerusi dimenangi Bersatu atas tiket PKR pada Pilihan Raya Umum Ke-14 (PRU-14).

“UMNO akan kekalkan kerusi Sungai Panjang, Sungai Burong, Semenyih dan Sungai Air Tawar.

“UMNO juga akan mencabar kerusi pembangkang di Sijangkang,” kata sumber dipetik laporan FMT.

Difahamkan, kerusi Hulu Bernam diserahkan kepada Parti Amanah yang memberi laluan kepada UMNO di Jeram.

Pengumuman rasmi calon BN di Selangor itu akan dibuat oleh Pengerusi BN, Datuk Seri Dr Ahmad Zahid Hamidi dalam satu majlis khas malam ini.

PH akan bertanding di 44 kerusi DUN Selangor iaitu Banting, Morib, Tanjung Sepat, Sungai Pelek, Kajang, Sungai Ramal, Balakong, Seri Kembangan, Seri Serdang, Kinrara, dan Subang Jaya.

Kerusi lain ialah Seri Setia, Taman Medan, Bukit Gasing, Kampung Tunku, Bandar Utama, Bukit Lanjan, Paya Jaras, Kota Damansara, Kota Anggerik, Batu Tiga, Meru, Sementa, Bandar Baru Klang, Pelabuhan Klang, dan Pandamaran.

Sentosa, Sungai Kandis, Kota Kemuning, Sabak, Sekinchan, Hulu Bernam, Kuala Kubu Bharu, Permatang, Bukit Melawati, Ijok, Rawang, Taman Templer, Sungai Tua, Hulu Kelang, Bukit Antarabangsa, Lembah Jaya, Pandan Indah dan Teratai.

DUN Selangor mempunyai 56 kerusi.


Jangkitan baharu Covid-19 turun kepada 5,828 kes

Jumlah jangkitan Covid-19 dalam tempoh 24 jam sehingga 12 tengah hari tadi turun semula selepas naik dua hari berturut-turut melepasi angka 6,000 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 5,828 jangkitan dilaporkan di seluruh negara, berbanding 6,630 kes dalam tempoh sama semalam.

Beliau berkata jumlah terbaharu itu menjadikan kumulatif positif sejak Covid-19 menular di negara ini awal tahun lalu kepada 2,426,050 kes.

Mengenai kadar kebolehjangkitan, beliau berkata RT pada jangkaan mengikut kes seharian pada 22 Oktober 2021 untuk seluruh negara adalah 0.87.

Kuala Lumpur merekodkan RT 1.02 iaitu yang tertinggi, manakala terendah ialah Perlis dengan RT 0.75

Pecahan mengikut negeri akan disiarkan dalam masa terdekat.

Pecahan kes baharu Covid-19 mengikut negeri pada 22 Oktober 2021 berdasarkan statistik dikeluarkan Jabatan Kesihatan Negeri.


PKRC MITC hilang ‘real covid fighter’!

Pusat Kuarantin dan Rawatan Covid-19 Berisiko Rendah (PKRC) Pusat Dagangan Antarabangsa Melaka (MITC) Ayer Keroh yang dibuka Mei lalu, merasai kehilangan seorang individu yang selama ini tidak lekang dengan senyuman.

Dengan usia 62 tahun Fadellah @ Zaini Hassan lebih mesra dengan panggilan ‘pakcik Zaini’ atau ‘tok Zaini’ keluar rumah seawal 4.30 pagi dan hanya akan pulang 10 minit sebelum waktu Maghrib.

Namun, pada malam 1 Disember lalu, pakcik Zaini pergi buat selama-lamanya meninggalkan seribu kenangan kepada pesakit Covid-19 yang pernah dan masih dirawat di PKRC berkenaan.

Dari sejak hari pertama PKRC itu dibuka, beliau lah yang bertanggungjawab untuk menghantar makanan kepada ribuan pesakit untuk sarapan pada pagi, tengah hari dan petang tanpa lengah walau seminit.

“Arwah ayah adalah seorang real covid fighter! Kenapa saya cakap macam tu? Ini sebab dia. Dari hari pertama PKRC itu wujud sampai arwah ayah jatuh sakit.

“Ayah la orang yang bertanggungjawab untuk menghantar makanan kepada ribuan mangsa Covid-19 setiap 3 waktu selepas subuh, tengah hari dan petang tanpa gagal dan lewat walau seminit.

“Keluar dari rumah 4.30 pagi, balik ke rumah 10 minit lagi nak masuk waktu Maghrib. Ayah seorang yang sangat-sangat rajin. Ayah tiada waktu untuk duduk goyang kaki tanpa buat kerja.

“Sakit bukan cuti bagi dia. Mati sahaja baru sebenar-benar rehat buat ayah,” tulis anaknya Mista Fauzie dalam Facebook hari ini.

Allahyarham Fadellah @ Zaini Hassan.

Menurutnya, sepanjang menghantar makanan itu ayahnya sangat mementingkan kesihatan.

“Tapi macam biasalah, kesihatan yang ayah pentingkan ialah bukan untuk diri dia.. ianya hanya semata-mata kerana tidak mahu makanan yang dibawanya untuk pesakit Covid di PKRC MITC tercemar. Itulah Ayah!,” katanya.

Beliau berkata ayahnya juga menyembunyikan sakit yang dialaminya daripada ister dan anak-anak, tetapi bukan disebabkan Covid-19.

“Ayah selalu ckp, ini amanah orang. Orang yang duduk dalam tu semua nak cepat sihat. Kebersihan diri kita dari penyakit kena jaga. Kalau ayah rasa lain macam, ayah akan call saya ajak buat swab test.

“Ayah seorang yang tidak suka kena cucuk dengan jarum, hospital dan makan ubat-ubatan. Tapi demi amanah yang dipikul, dia sanggup!.

“Alhamdulillah selesai sudah urusan pengebumian arwah Paduka Ayahanda saya semalam dengan baik. Saya mewakili keluarga ingin mengucap setinggi-tinggi ucapan terima kasih kepada semua yg mendoakan, hadir ziarah, hulurkan pelbagai bentuk bantuan wang ringgit, tenaga, dan masa,” katanya.

Sementara itu, ramai individu yang pernah menerima rawatan di PKRC berkenaan terkejut dengan bertia kematian pakcik Zaini.

Mereka mengucapkan takziah, dan ada juga yang memberitahu pakcik Zaini seorang yang tidak pernah lekang daripada senyuman.

“… akak selalu jumpa ayah semasa bertugas di PKRC. Dari jauh mampu senyum dan angkat tangan…. Memang akak tau kegigihan pakcik menjalankan amanah yang diberi… makanan tak pernah lewat sampai dan mengikut jadual dan SOP KKM…,” tulis Nurliza Ld.

Masni Jamalul Nasir pula menyifatkan pakcik Zaini seperti ayah sendiri, malah anak-anaknya juga berkata mereka tidak dapat makan nasi beriani atok Zaini lagi.

“Bulan puasa dah menjadi kewajipan diaorg nak kan nasi beriani atok Zaini… tempat lain punya diaorg tak nak,” katanya.


Video tular: Polis cari remaja main meriam karbaid tepi jalan

Polis sedang mengesan sekumpulan lelaki yang bermain meriam karbaid di tepi Jalan Permatang Rawa, di Bukit Mertajam selepas video mereka tular menerusi media sosial sejak semalam dan menerima kecaman netizen kerana berbahaya.

Ketua Polis Daerah Seberang Perai Tengah Asisten Komisioner Shafee Abd Samad berkata rakaman video berdurasi dua minit dan 20 saat itu mendapati mereka bermain meriam berkenaan di tepi jalan raya dan membuat gangguan bising kepada penduduk.

“Semalam pihak polis telah mengesan sebuah video membabitkan sekumpulan lelaki sedang bermain meriam yang tular menerusi laman sosial Twitter.

“Kami sedang menjalankan siasatan lanjut mengenai video itu termasuk mengesan beberapa lelaki yang yang terlibat dalam video itu,” katanya dalam kenyataan hari ini.

Beliau menasihatkan orang ramai supaya tidak bermain meriam karbaid sempena sambutan Aidilfitri kerana ia kesalahan mengikut Seksyen 8 Akta Bahan Letupan 1957, lapor Bernama.

Video yang tular itu memaparkan sekumpulan lelaki sedang seronok bermain meriam karbaid yang diperbuat daripada paip polivinil klorida (PVC) di hadapan deretan rumah kedai.

Ia menunjukkan meriam berkenaan dihalakan ke arah jalan raya yang dilalui banyak kenderaan tanpa menghiraukan keselamatan orang ramai.

Perbuatan itu mendapat kecaman netizen kerana bukan sahaja tidak menghormati bulan Ramadan malah memberi ancaman kepada pengguna jalan raya terutama warga emas yang mungkin akan terkejut selepas mendengar dentuman kuat.


UMNO Masjid Tanah tak bawa usul Ismail Sabri sebagai PM

UMNO Bahagian Masjid Tanah tidak membawa usul Datuk Seri Ismail Sabri Yaakob sebagai Perdana Menteri (PM) kesepuluh selepas Pilihan Raya Umum Ke-15 (PRU-15) tidak lama lagi.

Ini kerana namanya sudah diputuskan dalam Mesyuarat Majlis Tertinggi (MT) pada April lalu, kata Ketua UMNO bahagian itu, Datuk Seri Ab Rauf Yusoh.

Menurutnya UMNO bahagian berkenaan sekadar mematuhi keputusan MT, tanpa perlu membawa usul yang sama pada Persidangan UMNO Bahagian Masjid Tanah hari ini (16 Oktober 2021).

“Kita tak perlu bawa usul itu kerana ia sudah diputuskan dalam MT. Mengapa kita nak bawa lagi?

“Kita ikut sahaja keputusan itu,” katanya ketika ditemui selepas merasmikan persidangan itu hari ini, menurut BH.

Sebelum ini, semua UMNO bahagian yang telah mengadakan mesyuarat sejak beberapa hari lalu telah menamakan Ismail Sabri yang juga Naib Presiden parti sebagai calon PM sekiranya Barisan Nasional (BN) menang majoriti Parlimen pada PRU-15.

Untuk rekod, antara UMNO Bahagian yang mengusulkan nama Ismail Sabri sebagai calon PM adalah Ketereh, Alor Gajah, Hulu Terengganu, Jelebu dan beberapa bahagian lain.

Malah, Bahagian Pontian, Johor di mana Setiausaha Agung UMNO adalah timbalan ketua bahagian, turut menamakan Ismail Sabri sebagai calon PM.

Semalam, Agenda Daily melaporkan masih belum ada mana-mana UMNO Bahagian yang mencalonkan Presidennya yang juga Pengerusi BN, Datuk Seri Ahmad Zahid Hamidi sebagai calon Perdana Menteri Ke-10.

Bagaimanapun, media sebelum ini melaporkan Mesyuarat Dewan Tertinggi BN baru-baru ini tidak membincangkan berhubung siapa bakal jadi calon PM.

Presiden Parti Bersatu Rakyat Sabah (PBRS), Tan Sri Joseph Kurup mengesahkan perkara itu.


Ugut pengkritik guna polis, salah dan tidak wajar : Pejuang

Pejuang menyuarakan kebimbangan terhadap cara menteri kerajaan Madani menggunakan pihak berkuasa dalam memberi amaran kepada pengkritik seperti yang dilakukan Menteri Komunikasi dan Digital, Fahmi Fadzil.

Ketua Penerangannya, Muhammad Rafique Rashid Ali berkata meski ada sekatan-sekatan tertentu dalam hak kebebasan bersuara seperti termaktub dalam Perlembagaan namun kebelakangan ini sebarang kritikan akan ditakutkan dengan pihak berkuasa.

“Seolah meneruskan rentak sumbang membelakangkan reformasi, kerajaan campuran kini mara selangkah lagi apabila secara terangan mengugut akan menggunapakai pihak berkuasa dalam arena perbincangan terbuka.

“Apa yang berlaku kini seolah-olah salah guna kuasa atau kedudukan. Bagaimana seorang menteri boleh tergamak berkata sedemikian sedangkan parti beliau sendiri sebelum jadi kerajaan paling lantang bersuara mengkritik mereka dalam kerajaan?

“Kita faham dibawah Perlembagaan Persekutuan adanya hak asasi kebebasan bersuara. Ini termasuk mengkritik. Benar ada sekatan-sekatan yang boleh dikenakan oleh undang-undang bawah akta-akta tertentu.

“Tetapi kebelakangan ini nampaknya apa sahaja yang dikatakan terhadap kerajaan campuran Madani ini mestilah baik-baik sahaja. Kalau ada unsur-unsur kritik terus ditakutkan dengan penggunaan pihak berkuasa,” katanya dalam satu kenyataan, semalam.

Sesi ‘live’ di TikTok yang dihoskan Fahmi malam semalam berakhir dengan Ketua Penerangan PKR itu mengancam penonton dengan tindakan kerana memuat naik komen mengkritiknya dan kerajaan campuran.

“Semua anda yang masuk dalam ‘live’ saya dan mengeluarkan kenyataan ini, anda sedang dipantau oleh pihak berkuasa.

“Jangan marah saya kalau ada panggilan nanti ataupun ada radio ‘car‘ yang singgah di rumah anda. We are monitoring, behave yourself (Kami sedang memantau, jaga kelakuan anda),” kata Fahmi.

Namun semalam, beliau menafikan dakwaan mengancam itu sebaliknya, beliau hanya mengingatkan penonton supaya tidak membuat kenyataan berunsur provokasi berkaitan kaum, agama dan institusi diraja (3R).

Sementara itu, Muhammad Rafique yang juga seorang peguam berkata amaran dan ugutan dilontarkan Fahmi itu salah serta tidak wajar.

“Yang peliknya, mereka yang kini berada dalam kerajaan termasuk YB Menteri Komunikasi dan Digital sendiri, adalah pihak-pihak yang memberi akujanji akan membawa perubahan atau reform berkaitan hak bersuara. Jauh panggang dari api.

“Amaran serta ugutan yang dilontarkan semalam oleh menteri adalah amat-amat salah dan tidak wajar. Ianya seolah satu proses intimidasi pada lawan yang boleh membawa pada salah guna kuasa.

“Perbuatan tersebut juga dirangka untuk mendiamkan kritikan atau pengkritik (silencing of critics). Ia juga salah satu cara untuk mengelak rakyat daripada terus mempersoal kewibawaan atau kecekapan kerajaan dalam menangani pelbagai isu yang menghantui rakyat seperti kos sara hidup, ekonomi yang makin parah serta isu hipokrasi kerajaan,” katanya.


Pesakit Covid-19 lari dari pusat kuarantin dibelasah separuh mati

Tular di Indonesia seorang pesakit Covid-19 yang melarikan diri dari pusat kuarantin dipukul separuh mati oleh penduduk kampung sebelum diserahkan kepada pihak berkuasa beberapa hari lalu.

Kejadian dilaporkan berlaku di sebuah kampung di Toba, berdekatan pusat pelancongan Danau Toba di Sumatera Utara dan dirakam sebelum video berkenaan di muat naik di media sosial.

Menerusi rakaman video itu, sekumpulan penduduk dilihat menggunakan kayu panjang menyerang dan memukul seorang lelaki yang hanya dikenali sebagai SS, berusia 45 tahun di Kampung Sianipar Bulu Silape di daerah Toba.

Dia kemudian diikat sebelum diheret untuk dibawa semula ke pusat kuarantin berkenaan.

Siasatan awal mendapati SS bertindak melarikan diri setelah penduduk tidak membenarkannya melakukan kuarantin kendiri di kampung berkenaan apabila disahkan positif Covid-19.

Bupati Toba Poltak Sitorus berkata SS diserang kerana dia telah melarikan diri dari pusat kuarantin di pusat kesihatan.

Katanya,penduduk kampung tidak berniat untuk menyerangnya, sebaliknya mereka hanya ingin menyelamatkan SS.

“Penduduk kampung sebenarnya ingin menjaganya dan sebab itulah dia dibawa ke pusat kuarantin,” katanya.

Sitorus berkata SS sebelum ini telah melarikan diri dari pusat kuarantin beberapa kali dan pulang ke rumah.

“Tindakannya itu sangat tidak bertanggungjawab kerana dapat membahayakan nyawa orang lain,” katanya.

Bagaimanapun, isteri SS mengesahkan suaminya dipukul sebelum dibawa semula ke pusat kuarantin.

“Khamis lalu, sekitar jam 5 petang, suami saya keluar dari rumah dan cuba mendekati orang ramai sambil menjerit mengatakan dia tidak dijangkiti Covid-19,” kata isteri SS.

Penduduk kampung gagal menangkapnya pada hari itu kerana dia lari ke hutan.

Namun, pada Sabtu lalu, penduduk kampung telah berjaya menangkapnya dan telah menghantarnya ke pusat kuarantin, namun dia sekali lagi melarikan diri tetapi ditangkap semula.